text:
TALA MAI SAMOA
FAI I LAGI LE FOLAUGA FAAFEAGAIGA FOMA’I LAFAIALII
O le a le toe tutusa le Kerisimasi o le tausaga nei ma tausaga ua tuanai ona o le maliu faafuasei o le faafeagaiga taulagi o le Ekalesia Faapotopotoga Kerisiano i Samoa i Vaitele-Uta, le susuga Foma’i Lafaialii.
O lea alii faifeau e pei ona lausilafia ua lauiloa i totonu o le atunuu ona o le polokalama o le 13 Aso o le Kerisimasi lea e faafoeina e lana aulotu i tausaga taitasi ma faasalalauina i le TV1 faapea le Siufofoga o Samoa, le 2AP. Na faaalia e le faletua loto mafatia ia Fausagafou Lafaialii e faapea, na maliu faafuasei o ia i le taeao o le aso Faraile na sei mavae atu nei, ona o le mai oso o le fatu (heart attack). Ua molimoli atu faamaisega a le failautusi aoao o le Ekalesia Faapotopotoga Kerisiano i Samoa, le susuga Rev. Dr. Iutisone Salevao ma na ia faaalia, o le a misia tele o ia e lana aulotu, o le ekalesia ma le atunuu atoa.
Na faaaia e le alii failautusi e faapea, o se tasi o tulaga faanoanoa i le maliu faafuasei o le alii faafeagaiga, ona o lo o sauniuni uma aulotu ma faalapotopotoga ua valaaulia e auai i le polokalama o le 13 Aso o le Kerisimasi mo lenei tausaga, ae o lea motusia faafuasei le mafutaga ma se tasi sa tele lona taimi ma le malosi na alu i le tuufaatasia o lea polokalama.
MANANAO ALII MA FAIPULE O FAUSAGA, SAFATA E FAATE’A FAIFEAU
O le aso Faraile o le vaiaso fou ua toe tolopoina i ai le mataupu a alii ma faipule o le afioaga o Fausaga, Safata faasaga i le Ekalesia Aso Fitu Tutoatasi i lea lava afioaga. O le mataupu e uiga i le faatulaieseina o le faifeau, le susuga Enoka Eteuati ma le faletua ma le la aiga mai totonu o Fausaga, e talitonu le itu tagi, o lo o latou usitaia le faaiuga a le Faamasinoga o le 10 Mati, 2006, o le tausia lava lea o le nofo lelei ma le filemu i le va o le afioaga ma le Ekalesia. E taofi foi le itu tagi, e malu le Tala Lelei i le aganuu po o le pule mamalu a alii ma faipule, peitai, ua alia’e le faamaualuga, taufaamatau ma le faasiliaupule a le itu tetee i le lomiga a le Ekalesia ua lepeti ai le le va tapuia.
O lea lomiga ua faalauiloaina e le Ekalesia, e ala i ni tusitusiga ma ni valoaga a le susuga i le alii faifeau e faapea, e i ai le aso o le a mafuli mai ai maa ma nuti pala ai Fausaga. O lea valoaga na mafua ai ona le fiafia le toatele o le pulega a alii ma faipule a le afioaga ma faatautaia ai loa le latou fonotaga i le amataga o le tausaga nei, ma faate’a ai loa le faifeau mai totonu o le afioaga. O le mataupu lea na oo mai i le Faamasinoga o Fanua ma Suafa ma ua toe tolopo i le aso Faraile o le vaiaso fou, le aso 23 o le masina nei, ona e lei avanoa le faamasinoga ma o lo o faagasolo lava foi a latou suesuega i lea lava mataupu.
FAASAO SE AIGA SATITOA, ALEIPATA MAI LE EMO O LE UILA
O le faaiuga o le vaiaso na tea nei na aafia ai se aiga i Satitoa, Aleipata i se faalavelave faalenatura na semanu e maumau ai se soifua pe ana le seanoa le alofa o le Atua. Na faamatala e le tina o Malua Seupule Faamanu e faapea, na faateia i latou ma si ana fanau i lea po i le emo malosi o le uila. O le taimi lena o lo o uu e se tasi o le fanau se telefoni feaveai i lona lima o lo o fafaga ma na faafuasei ona taape ma salalau lea telefoni.
O se ie pupuni sa tautau sa faafuasei ona mu ma na motusi uma uaea eletise i totonu o lo latou fale, ma sa motusia ai loa ma le eletise. Na faaalia e le tina, o tua o lo latou fale, sa i ai se pu tele e pei ua vete le eleele, ona o le malosi o le uila. Sa logoina le aufaigaluega a le Faalapotopotoga Malosi Faaeletise ma sa oo atu ae peitai, e lei mafai ona latou faaleleia lea faaletonu i lea aso. Sa faapea ona talosagaina e le tina le aufaigaluega ina ia motusia ai pea le eletise o lo latou fale seia maea ona faaleleia atoatoa le faaletonu ina nei aafia ai se isi o lo latou aiga.
VAELUAINA LE AFIOAGA O SATAPUALA
Ua faatalosagaina nei e nisi o matai o lo o i ai se feeseeseaiga ma le pulega a alii ma faipule o le afioaga o Satapuala, ia le malo e tauala i le Matagaluega o Tina ma Tamaitai, Nuu ma Aga Fesootai, ina ia faamatuu atu le pulega a alii ma faipule i lo latou pitonuu, e avea ai lo latou pitonuu o Satapuala Fou ma afioaga, e pei ona aloaia i faiga faavae a Samoa. O lea talosaga e aofia ai le tuuina atu o se faatagaga e mafai ai ona faia sa latou pulenuu po o se sui o le nuu, atoa ai ma se sui o le nuu mai le ituvai o tamaitai, faapea se sui o tupulaga talavou.
Peitai e le o mafai e le malo i le taimi nei ona faia lea tulaga, ona o manumanuga lava ina nei oia ai ana faiga faavae, ma lepeti ai le saogalemu o se afioaga. O le saunoaga manino lea a le alii minisita o le matagaluega, le afioga Tolofuaivalelei Falemoe Leiataua i se feiloaiga ma tusitala. O lenei vevesi e mafua mai ina ua o ese nisi o matai o Satapuala ma faatu so latou faiganuu fou, ona o lo latou tetee i le faasalaga a le pulega a alii ma faipule o Satapuala faasaga ia i latou.
16 FA’AU’U AVEA MA LEOLEONANA PO O LEOLEO SUESUE
O le aso Faraile na sei mavae atu nei na faauuina ai leoleo e toa 16 ma ua aloaia ai le avea o i latou o ni leoleonana po o ni leoleo suesue, e faatautaia le tele o mataupu o lo o tulai mai ai faalavelave ma maliliu ai nisi. O se tasi lenei o polokalama o lo o galulue faatasi ai le malo Samoa ma le malo Ausetalia, ma sa faatautaia aoaoga faapitoa a i latou ua faauu e sui o matagaluega o leoleo mai Ausetalia. O le lona lua lenei o faauuga ua faataunuuina ma ua atoa i ai le toa 36 o alii ma tamaitai malu o le malo Samoa ua avea ma leoleonana ma ua faauuina, talu mai le faauuga muamua sa faataunuuina ile masina o Setema o le tausaga nei lava.
O le alii palemia, le susuga Tuilaepa Lupesoliai Sailele Malielegaoi na saunoa faalaeiau ma faamalo i le au faauu e toa 16 e toalua tamaitai ma alii e toa 14. Na ia faafetaia lo latou sogasoga i le avea ma leoleonana ma ua siitia ai lo latou tomai i le faatinoga o le galuega faaleoleo. Na faaalia foi e le alii palemia le taua o le i ai o ni leoleonana e faatinoina galuega e fesoasoani i suesuega i faalavelave ma soligatulafono ua maliliu ai nisi o le mamalu o le atunuu.
Saunia: L.A.F./Naenae Productions


c: text/html

text:
Tala mai le Fono Faitulafono
FA’AMALOSIA TULAFONO MOLI O TA’AVALE IA APERILA
O le aso 16 Aperila lea ua faamoemoe le Matagaluega o le Puipuiga o le Saogalemu Lautele e amata fa’amamaluina ai le tulafono lea ua sainia nei e le alii kovana, e faasa ai ona toe fa’aaoga nisi ituaiga moli felanulanua’i i luma ma tua o soo se taavale, e ese mai i moli na aumai ai le taavale mai le fale gaosi taavale.
O lea tulafono na pasia e le Fono Faitulafono i le masina na tea nei, ona o le tele o faasea mai le mamalu o le atunuu i le tele o taavale ua latou faaaogaina ituaiga moli faaopoopo nei, ma e ono tutupu mai ai ni faalavelave i luga o le alatele ona o nisi o taimi e faa faigata ai i isi ave taavale ona o latou iloa manino le auala e mafua mai o ituaiga moli nei.
Na faamaonia e le taitaifono o le Komiti o le Puipuiga o le Saogalemu Lautele i luma o le maota o sui i le aso Faraile na tea nei e faapea, e 60 aso talu mai le aso na sainia ai e kovana Togiola Tulafono le tulafono, ona faamalosia loa lea e le Ofisa o Leoleo.
Saunoa Tuumolimoli Saena Moliga e faapea, e le toe i ai lava se isi alofaga mo soo se taavale na te le usitaia le tulafono lenei pe afai e oo atu i le aso e faamamaluina ai, a’o tumau pea ona faaaoga moli fou e le o faatagaina i le tulafono.
O le mataupu lenei na laga e le alii faipule ia Puleleiite Tufele Li’amatua i luma o le maota o sui i le vaiaso na tea nei, ona o le tele o faasea mai nisi o le atunuu i le vaaia pea lea o taavale ma latou moli lanu eseese o loo feoai i luga o le alatele.
Saunoa Puleleiite e faapea, o lona popolega o loo i ai, ina nei tuai ona faamalosia le tulafono ae tulai mai ai se faalavelave e sili atu ona matuia ae o lea ua maea ona sainia le tulafono.
Na faalauiloa e Togiola i le masina na tea nei i luga o se tasi o ana polokalame, lona sainia o lenei tulafono ona o le manatu ia puipuia ai le saogalemu i luga o alatetele.
Na faafetaia foi e le alii kovana le Fono ona o lenei pili taua, ua mafai ai ona foia se tasi o faafitauli e ono tutupu mai ai faalavelave i luga o le alatele. O le afioga i le alii Senatoa ia Malepeai Setu na faaulufaleina le tulafono taufaaofi lenei.
TAUNUU I LE SENATE LE PILI TUPE A LE ALII KOVANA
O le aso Faraile na tea nei na faatoa faaulufale ai i le Senate le pili tupe a le alii kovana, lea e faasoasoa atu ai le $50,000 e fesoasoani ai i le au football a tamaitai aoga e i lalo o le 19 tausaga i le atunuu, faatasi ai ma le isi $50,000 e faamae’a ai galuega mo le fale Samoa a le malo o loo fausia i le taelega i Utulei, le Siugaula a le Atuvasa.
O le vaiaso na te’a nei na pasia ai e le maota o sui le latou pili e tutusa foi ma le pili lea ua faaulu i luma o le Senate, ma o loo i ai nei i le maota maualuga mo sa latou faaiuga.
O le pili tupe lea a le kovana o loo faamoemoe e faatupe mai i vaega o le tupe e $253,000 lea sa ia teena ina ua faia i ai e le Fono suiga i le Paketi a le malo mo le tausaga tupe lenei 2012.
Na faailoa e le alii peresetene o le Senate i Senatoa e faapea, o lea ua faaulu mai e le kovana lana pili tupe e faatupe i tupe sa ia teena, ae o lea foi o loo i ai le pili tupe na pasia e le Senate e toe faasoasoa atu ai le $253,000 na teena e le kovana mai le paketi a le malo, e fesoasoani ai i le tulaga pagatia o loo feagai ma le falemai a le LBJ.
O pili tupe ia a le Senate ua taoto atu nei i le komiti o Tulafono a le Maota, lea o loo taitaifono ai le Sui Peresetene ia Tulifua Tini Lam Yuen, talu ai e lei faatasi i le aso lea le taitaifono o le komiti a le Paketi ia Lemanu Peleti Mauga, ma le sui taitai komiti ia Alo Dr. Paul Stevenson o loo malaga i fafo.
O le taeao nei lea ua faamoemoe le komiti e faia ai le iloiloga mo le pili tupe lea a le alii kovana.
TELE PEA FA’ASEA I FA’ALETONU O AUALA
O lea ua toe tasi le vaiaso tapunia aloaia le Tauaofiaga lona 3 o le Nofoaiga lona 32 a le Fono Faitulafono, peitai o loo faaauau pea ona taunuu atu i nisi o faipule faasea mai le atunuu i tulaga faaletonu o loo i ai auala i vaega eseese o le atunuu.
Saunoa le alii faipule ia Puleitumalo D. Koko, ua toatele sui o lona itumalo ua valaau atu ia te ia ma faailoa atu o latou lagona le fiafia i le tele o omoomo ma vaega o auala e le o lelei ona fai.
Saunoa Galumalemana Bill Satele e faapea, o nisi o lona itumalo ua latou faailoa le afaina o latou taavale ona o vaega o le alatele o loo faaletonu, aemaise lava pe a leaga le tau.
O le iloiloga a le komiti o Galuega sa faatulaga e fesiligia ai lenei mataupu, ua toe tolopo ina ua le maua se avanoa e faatasi mai ai Inisinia a le Army sa faamoemoe e malaga mai ai le masina nei.
Saunoa le taitai komiti ia Simei Pulu, o le a toe faatulaga le iloiloga a le komiti pe afai ae toe malaga mai Inisinia a le Army i se taimi oi luma.

robotstxt: allowed

filter: keep


text:
Ua na o Iesu ea le ala i le Lagi?
Fesili: Ua na o Iesu ea le ala i le Lagi?
Tali: "O a'u o se tagata lelei, o lea ou te sao ai i le lagi." "Ua lelei, e iai nai mea leaga ua ou faia, ae tele atu a'u mea lelei, ma o lea ou te sao ai i le lagi." "E le tulia a'u e le Atua i seoli ona ou te le o ola i le Tusi Paia. Ua ese taimi nei!" "Na o tagata e sili ona leaga e o i seoli e pei o i latou o e faaleagaina fanau ma fasioti tagata."
O manatu lava nei o loo talitonu iai le tele o tagata, ae o le mea moni lava, e pepelo uma nei faamatalaga. O satani, le o loo pulea lenei lalolagi, ua ia totoina nei manatunatuga i o tatou mafaufau. O ia, atoa ma e o loo mulimuli i ona ala, ua fai ma fili i le Atua (I Peteru 5:8). O satani e foliga mai e lelei (2 Korinito 11:14), ae o loo pulea e ia mafaufau o e o loo taumamao ma le Atua. "Ua faatauasoina manatu o i latou o e le talitonu i le atua o le lalolagi nei, ina ne'i pupula atu ia te i latou le malamalama o le tala lelei i le mamalu o Keriso, ua tusa o ia ma le Atua" (2 Korinito 4:4).
E pepelo le talitonuga faapea e le kea le Atua i agasala iti, ma o seoli o loo faaagaga mo "tagata leaga". Ua iai se vanu tele i lo tatou va ma le Atua ona o le agasala ma e leai foi ni "agasala papa'e". Ua agasala tagata uma, ma ua leai se tasi e sao i le lagi i sana amio ua tonu (Roma 3:23). E le sao foi i le lagi niisi ua tele atu ana amio lelei nai lo amio leaga; E lusi i tatou pe a faapea. Afai foi o le alofa tunoa, ua le o galuega; ana faapea, po ua le toe ta'ualofatunoaina le alofa tunoa; afai foi o galuega, ua le o le alofa tunoa; ana faapea, po ua le toe ta'ugaluegaina le galuega" (Roma 11:6). E leai sa tatou amio ua tonu e mafai ai ona tatou sao i le lagi (Tito 3:5).
"Ia outou ulu atu i le faitotoa va apiapi; aua e va tele le faitotoa, e lautele foi le ala e tau atu i le malaia, e toatele foi i latou o e ui atu ai" (Mataio 7:13). E tusa pe ola tagata uma i le agasala, ma ua faatauvaa le talitonu i le Atua, e le mafai lava ona faatagaina e le Atua le agasala. "Na outou savavali ai anamua, e tusa ma le tu a lenei lalolagi, e tusa ma le ta'ita'i o le au faipule i le va nimonimo, o le agaga lea o loo matua galue nei i e ua faalogogata" (Efeso 2:2).
Sa atoatoa ona lelei le lalolagi na faia e le Atua; Ua lelei foi mea uma na Ia faia. Ona faia lea e Ia o Atamu ma Eva, ma tuuina ia te i laua le pule e filifili ai, e mulimuli ma usiusitai i le Atua, pe leai. A o Atamu ma Eva, o ulua'i tagata na faia e le Atua, ua faaosoosoina e satani ia 'aua ne'i usiusita'i i le Atua, ma ua agasala ai i laua. O lea na vavaeeseina ai i laua (ma tagata uma ua fananau mai ia te i laua, e aofia ai ma i tatou) ma ua leai se mafutaga va lalata ma le Atua. O Ia e atoatoa, e paia, ma ua Ia faamasino i le agasala. E le fai mo tagata agasala le lagi ona o a latou lava amio. O lea na saunia ai e le Atua le ala e toe fesoota'i ai o Ia ma i tatou i le lagi. "Aua ua faapea lava ona alofa mai o le Atua i le lalolagi, ua Ia au mai ai lona Atalii e toatasi, ina ia le fano se tasi e faatuatua ia te Ia, a ia maua e ia le ola e faavavau" (Ioane 3:16). "Aua o le oti, o le totogi lea o le agasala; a o le ola e faavavau, o le mea foaifuaina mai lea e le atua, i lo tatou Alii o Keriso Iesu" (Roma 6:23). Na fanau Iesu e aoao ia i tatou le ala ma maliu e sui a'i i tatou, ua le o'o ai le faasalaga ia i tatou. O le aso tolu na toe tu mai ai o Ia nai le tuugamau (Roma 4:25), ma faamaonia ai Lona manumalo i le oti. Ua fai o Ia ma leleiga i le va o tagata ma le Atua ma ua toe maua ai se mafutaga va lalata e i latou o e talitonu ia te Ia.
"O le ola e faavavau foi lenei, ia latou iloa oe le Atua moni e toatasi, atoa ma le ua E auina mai, o Iesu Keriso lea" (Ioane 17:3). E talitonu le tele o tagata i le Atua, e talitonu foi satani. Ae ina ia talia le faaolataga, e tatau ona tatou liliu i le Atua, faia se mafutaga va lalata mai Ia, fulitua i a tatou agasala ma mulimuli ia te Ia. E tatau ona tatou talitonu ia Iesu i mea uma lava ua ia i tatou, atoa ma mea uma tatou te faia. "O le amiotonu lea a le Atua i le faatuatua ia Iesu Keriso, e oo i tagata uma, mo tagata uma foi o e faatuatua; aua e le eseese lava" (Roma 3:22). Ua aoao mai le Tusi Paia, e leai lava se tasi ala e faaolaina ai tatou ua na o Keriso. Fetalai Iesu i le Ioane 14:6, "O a'u nei le ala, le upu moni, ma le ola. E le alu atu lava se tasi i le Tama pe a le ui mai ia te A'u."
Ua na o Iesu lava le ala i le faaolataga aua ua Na o Ia na togiolaina i tatou (Roma 6:23). E leai lava se tasi talitonuga tatou te maua ai se a'oa'oga loloto e uiga i le leaga o le agasala atoa ma lona taui. E leai foi se talitonuga ua amoina le faasalaga mo a tatou agasala, ua na o Iesu Keriso lava ua faia lea mea. E leai foi se isi talitonuga ua iai se tasi sa ta'ua o Ia o le Atua ae ua liu tagata (Ioane 1:1,14) -- ma e pau foi lea o le ala e mafai ai ona totogiina le tau o le agasala. Ana le maliu Iesu, o Ia lava o le Atua, e le magalo agasala a le lalolagi. Ua na o le faatuatua ia Iesu Keriso e maua ai e i tatou le avanoa mo le faaolataga. "E leai foi se tasi ua i ai le ola; e leai lava se isi igoa i lalo o le lagi ua foaiina mai i tagata e mafaia ona faaolaina ai o i tatou" (Galuega 4:12).
Ua fai sau filifiliga ma'oti mo Keriso ina ua e faitau malamalama i itulau nei? Afai o lea, asiasi i le "Ua ou talia Iesu i le Aso lenei" o loo iai i lalo.
Toe taga'i i le itulau ua faaliliuina i le gagana Samoa
Ua na o Iesu ea le ala i le Lagi?


text:
E moni ea le Atua? E faapefea ona ou iloa e moni le Atua?
Fesili: E moni ea le Atua? E faapefea ona ou iloa e moni le Atua?
Tali: Ua tatou iloa e moni le Atua aua e tolu ni mea o loo Ia faaali mai ai ia i tatou: I le foafoaga, i Lana Upu, ma Lona Alo o Iesu Keriso.
O le faamaoniga muamua lava e faamaumaututuina ai le soifua o le Atua, e iloa i Ana galuega. "Aua o ana mea e le vaaia talu ona faia o le lalolagi, e vaaia lava ia i le mafaufau i mea na faia, o lona mana lava lea e faavavau ma lona Atua; o lea foi ua le mautali ai i latou [e le talitonu]" (Roma 1:20). "Ua tala mai e le lagi le mamalu o le Atua... Ua faaalia foi e le va nimonimo le galuega a Ona aao" (Salamo 19:1).
Afai ou te maua se uati taulima i se fanua laugatasi, ou te le faapea ua ta'atia fua iina. Ou te iloa lelei lava i le iloiloina o le uati, e iai se tasi na ia fausia. Ua ou vaaia galuega ua sili mamao lona maoa'e ma le matautia i le lalolagi lenei o loo tatou iai. O le fua o taimi e le faatatau i ni uati taulima, ae e talafeagai ma galuega silisili a le Atua -- o le taamilosaga masani lea a le lalolagi (ma ona 'ave eseese o loo ola ma o loo faagaoioi ai le pomu sesiumi e 133). Ua talatala mai e le va nimonimo i lona felanulanua'i, ma o iina o loo faavae ai le finauga e iai le Tufuga Sili.
Afai ou te maua se feau ua tusia i ni mata'itusi ou te le iloa faitau, ou te sailia se na te iloa le ki ou te malamalama ma faitau ai lea feau. O iina foi ou te manatu ai i le maoa'e o le tomai o le na auina mai lea feau, ma lona natia lelei o le feau i le ki na ia faia. Pe mata o le a le faigata o le "ki" o loo i totonu o sela (cell) uma o o tatou tino? Pe le o tauivi mai ai i totonu o i tatou ia sela e faamaonia ai le tamaoiaga o le Poto o Le na fausia i tatou?
E le gata ina faia e le Atua se lalolagi e matua maopoopo ma atoatoa, a ua Ia tuuina atu foi i loto o tagata se faalagona e iloa ai le Atua e oo i le gataaga (Failauga 3:11). O loo iai i tagata ola uma se faalagona i totonu e iloa ai o loo sili atu le ola nai lo mea o loo vaaia, ma o loo iai se soifuaga e sili atu lona maualuga nai lo le taamilosaga masani a le lalolagi. O le tatou faalagona lena o loo faailoa mai ai ni ala se lua: O le faia o ni tulafono ma le tapuaiga.
O tala'aga o soo se atunuu tatou te maua ai le faatauaina o tulafono e taofia ai le amio leaga, ma e le o se mea e taumate ua tali tutusa uma tulafono a atunuu eseese. Faata'ita'iga, o le mataupu o le alofa ua matua faaeaina ma talia lelei i atunuu uma, ae e faapea foi ona faatoilalo ma tuueseina le pepelo. E tutusa lava nei amioga--lea malamalamaga lautele i le sa'o ma le sese--e faasino lava i Le o loo silisili Lona Maualuga o Le na aumaia lea poto maoa'e.
O le ala foi lea ua talitonu ai tagata i le lalolagi atoa, e tusa poo le a le aganuu, ia faatu ma faaolaolaina se faiga tapuaiga. E ui ina eseese faiga o tapuaga, ae o le faalagona lautele o loo siitia o le manatu o loo iai se "mana e sili ona maualuga" e le pine ona aumau i loto o tagata ola uma. O lo malosi o lo tatou naunau e tapua'i e tutusa lelei ma le manatu o le Atua na faia ai i tatou i "Lona lava faatusa" (Kenese 1:27).
Ua faaali mai foi le Atua ia te i tatou e ala i Lana Upu, le Tusi Paia. I lea Tusi o loo faamaonia ai le soifua o le Atua (Kenese 1:1; Esoto 3:14). I le taimi na tusia ai e Benjamin Franklin lona ia lava talaaga, e le'i maimauina sona taimi e faamaonia ai lona soifuaga. E faapena lelei lava le mea lea, e le tele se taimi o le Atua e tau faamaonia ai Lona Soifua i Lana foi Tusi. O le olaga suia ona o le natura o le Tusi Paia, o Le faamaonia o molimau o loo tusia ai atoa ma vavega na tutupu, ua lava ma totoe nei mea uma e ono suesue atili iai.
O le mea lona tolu o loo faaali mai ai le Atua e ala i Lona Alo, Iesu Keriso (Ioane 14:6-14). "Sa i le amataga le Lokou: Sa i le Atua le Lokou, o le Atua foi le Lokou. ...Ua liu tino tagata le Lokou, sa mau foi o Ia ma i tatou" (Ioane 1:1,14). Ia Iesu Keriso "o loo mau i totonu ia te Ia le tumu uma lava o le itu Atua ua i lona tino" (Kolose 2:9).
I le olaga mata'utia o Iesu, na Ia tausia ma faaatoatoaina ai ia te Ia lava le tulafono o i le Feagaiga Tuai atoa ma le faataunuuina o perofetaga uma e uiga i le Mesia (Mataio 5:17). Ua tele naua o mea na Ia faia ma Lona alofa mutimutivale atoa ma Ana vavega eseese na vaaia e le toatele o tagata ua faamaonia ai Lana feau ma faamautuina ai Lana molimau e uiga i Lona itu Atua (Ioane 21:24-25). O lea, o lona tolu o aso ina ua mae'a Lona maliu, na Ia toe tu ai nai e ua oti, o se mea moni lava ua faamaonia ma tautalagia e le fia selau o tagata sa molimauina (I Korinito 15:6). O talaaga tusitusia e tele o loo "faamaonia" ai le molimau ia Iesu. E pei ona fai mai le Aposetolo o Paulo, "Aua e le'i faia faalilolilo lenei mea" (Galuega 26:26).
Ua tatou iloa nei e iai lava e o loo taumatemate ona o o latou lava mafaufauga e uiga i le Atua ma latou te le faitau lelei i faamaoniga ua tusia. E iai foi niisi e le talitonu e tusa poo a mau faamaoniga e tuuina atu iai (Salamo 14:1). Ae tupu lava le talitonu i nei mea uma ina ua faatuatua (Eperu 11:6).
Toe taga'i i le itulau ua faaliliuina i le gagana Samoa
E moni ea le Atua? E faapefea ona ou iloa e moni le Atua?


text:
128 Fa’au’u mai le Kolisi Tu’ufa’atasi
O le fa’au’uga ese lenei ua alofaiva i ai le Kolisi Tu’ufa’atasi, aua ua i ai nei le vasega fa’au’u ua atoa le 4 tausaga o a’oa’oina i le Kolisi ma ua taua’aoina i ai o la’ua fa’ailoga BEd in Elementary Education. O i la’ua nei ua fa’atinoina le miti sa umi se taimi o afuafu mai, talu mai le amataga o le nofoa’iga a Kovana Tauese ma Lt. Kovana Togiola Tulafono.
O le fa’afetai, ona ua o’o mai i le si’ui o le nofoa’iga a le afioga Kovana Togiola Tulafono ae ua tino lea miti, ma ua fa’amanuia fo’i le Atua i le taumafaiga sa fau ao fau po i ta’ita’i o le atunu’u, ae maise o le Komiti Fa’afoe o A’oa’oga Maualuluga i le Teritori o Amerika Samoa.
O nei sui e to’alua o faia’oga i la’ua, ma o le faia’oga mai Fitiuta Manu’a Selutoga Me’i Fuiava ma le faia’oga tina mai Aua Elementary o Tasia Misipati Luafalealo Kurene Talamoni.
E to’atasi fo’i le sui na savali i lenei fa’au’uga sa taua’ao i ai lona fa’ailoga Masters of Art in Forensic Psychology, o ia lea o Paulia Journey Pa’o -Pelenato ma le isi Masters of Science in Non Profit Management na taua’aoina lea ia June Fa’amalieloto Paogofie Sitala Tagomailelagi.
O le isi to’a 124 o i latou sa taua’aoina i ai fa’ailoga o le Associate of Arts ma Associates of Science Degrees i a latou kosi eseese na tau’avea i le kolisi i lenei tausaga a’oga ua mae’a lelei ai.
I le sauniga o le fa’au’uga sa mua’i tula’i ai le fa’afeagaiga Rev. Elder Elia Titimaea Ta’ase mo le tatalo amata, ina ua mae’a le saunoaga fa’afeiloa’i a le susuga le Sui Peresetene Mikaele Etuale, ma sisiina fo’i tagavai a le malo tele ma le tatou malo ina ia aloaia le amataga o le fa’au’uga lona 56 lenei o le tatou Kolisi.
O le tofa Uta Tagoilelagi, o le Taitaifono o le Komiti fa’afoe o A’oa’oga Maualuluga a le tatou malo, sa ia fa’afeiloa’ia le aofia, ae maise o lona fa’alauiloa o le sui ua filifilia e le vasega fa’ai’uaso o lenei tausaga, e tima’ia le latou folauga ta’ito’atasi o le a alofaiva i ai e afua i le aso ananafi.
O ia lea o le afioga le Kovana o Amerika Samoa, Hon. Togiola Tulafono. O se fe’au taua sa ia fa’anofo i finagalo o le au fa’au’u, aua ua ia fa’ailo ai se paso ma ona vaega ta’itasi, pe mata ua e mafaia ona tu’ufa’atasia, ua maua ai le atoaga o le ata a’o e savali atu aga’i i le lumana’i?
Sa ia fa’amanino atili fo’i i le fanau, “E i ai le tatou sao fa’atupulaga e ao ina mautinoa ua faia, ae a tupulaga o le a soloa’i mai o Amerika Samoa. E ao ina mautinoa e le tou tupulaga, ua faia lou tou lea sao ae le’i uma la outou folauga.”
Le Sa lena o le tatou malo, e fa’amoemoe i ana augatupulaga ia so’o le fau ma le fau, ia le motusia le ula, ia soloa’i mai tupulaga o fai mai, ae o lo’o tatou tufa atu pea manuia mo i latou, e le tatau ona tatou manatu, na’o i tatou e mauaina manuia.
O lana fa’afetai fo’i aua ua tino se fa’alepo a le Kolisi, le Komiti fa’afoe o a’oa’oga maualuluga, ae maise o ta’ita’i o le Malo, ina ia mafai lava e le tatou Kolisi ona a’oa’oina fanau ma maua mai ai tusi pasi e aoga e saili ai galuega i fafo ma i’inei e o tatou tama fanau.
O se fe’au aoga, ma e tatau ona fa’aaoga e le tupulaga lea ua fa’au’u mai nei tima’iga aoga, ia le motusia manuia mo tagata uma o le atunu’u, ona ua vale tu’ulima le tiute fai o lenei augatupulaga.
O pese ma vi’iga o le sauniga atoa, sa fofogaina lea e le Aufaipese fa’apitoa a le Kolisi, ma sa fa’afetaia fo’i e nisi o failauga fa’apitoa o lea aso, lea sao matagofie ua maualuga ai le fa’amoemoe o le vasega fa’ai’uaso.
Ina ua mae’a taua’aoina fa’ailoga ma tusi pasi, sa tutula’i le susuga le Taitaifono o le Komiti Fa’afoe o A’oa’oga Maualuluga Uta Tagoilelagi ma talia uma i latou ua taua’aoina o latou tusi pasi, aua o le Kolisi ua mae’a pasia e i latou le asiasiga fa’apitoa a le komiti o Kolisi ma Iunivesite i le itu i sisifo o le Malo tele.
Na toe tula’i fo’i o ia e talia le to’alua ma o la’ua fa’ailoga Bachelors of Education in Elementary Education ua atoa lelei le ta’i 4 o tausaga o a’oa’oina i le Kolisi Tu’ufa’atasi, ma ua avea ai i la’ua nei o le amataga lea o fa’alauteleina o a’oa’oga a le fanau i le Kolisi i Mapusaga.
O Sikolasipi na ofoina mai e le McDonalds sa taua’aoina lea i le tama’ita’i sa sili lava ona togi i le vasega ma ua avea o ia ma Summa Cum Laude e 3.98 lana GPA, o Teuilafestival Lemisio. O le tama’ita’i fo’i sa avea ma Magna Cum Laude o ia lea o Rosseanne Denise Felise e 3.89 lana GPA.
Peita’i o le to’atele sa avea ma sui totino o le Phi Pheta Kappa e amata mai latou GPA i le 3.50 i le 3.74 e to’a 22 i latou.
Mai sikolasipi a le Malo sa maua ai le to’afitu fa’ailoga Sikolasipi e ta’i 2 tausaga e a’oa’oina ai i se Univesite i fafo atu ma le atunu’u ma sa maua lea e Roseanne Felise, Donna Maifala, Toetu Peau, Miracle Sene, Angel Vaimauga, Caleb Scanlan ma Saipele Tofiga.
I le vaega o Nogatupe e fesoasoani mai le Ofisa o Sikolasipi mo le totogia o a’oga a le fanau e to’a 19 le aofai o fanau sa latou mauaina lea avanoa.
Teuilafestival Lemisio, Elaine Tago, Kristina Vailolo, Tautino Passi, Eric Roe, Metotagivale Meredith, So’onafai Lagai, Josephine Afoa, Anetelea Lalotoa, Afeafeaupitoaluga Filemoni, Victoria Fano, Queeniemary Otemai, Evette Pua’auli, Liliatupu Asotau, Amy Rebelukag, Kristine Jamison, Josephine Tupua, Norlene Afalava ma Leeandra Hala.
O le tatalo mulimuli ma nisi toe fa’amalosi’au mai le Tusi Paia na saunoa i ai le susuga le Fa’afeagaiga Rev. Dr Elia Titimaea Ta’ase ma fa’amae’a ai le fa’amoemoe o le fanau fa’au’u ma le pa’ia maualuga i Aiga, uo ma e masani fa’apea le auvala’aulia mamalu sa fa’atasia i le Fale Ta’alo o le Kolisi Tu’ufa’atasi i le aso ananafi.
[Va’ai le lomiga o le Samoa News i le Aso Gafua o le a fa’asalalauina atu ai le tala o fa’ailoga na maua e le fanau.]


text:
Mataupu 31
Ua faamatala mai e Nifae le pogai na papatiso ai Keriso—E ao i tagata ona mulimuli atu ia Keriso, ma papatiso, maua le Agaga Paia, ma tumau e oo i le iuga ina ia faaolaina—O le salamo ma le papatisoga o le faitotoa lea i le ala lauitiiti ma le vaapiapi—E oo mai le ola e faavavau ia i latou o e e tausia poloaiga pe a uma ona papatiso. E tusa o le 559–545 T.L.M.
1 Ma o lenei, o aʼu, o Nifae, ou te faaiu atu aʼu avaloaga ia te outou, oʼu uso pele e. Ma e le mafai ona ou tusia ae nao ni mea itiiti, ua ou mautinoa e moni lava o le a oo mai; pe mafai foi ona ou tusia ae nao ni nai upu itiiti a loʼu uso o Iakopo.
2 O le mea lea, o mea ua ou tusia ua lava ia te aʼu, vagana ai ni nai upu itiiti e tatau ona ou tautala atu ai e uiga i le amataupu faavae a Keriso; o le mea lea o le a ou tautala manino atu ai ia te outou, e tusa ma le manino o aʼu valoaga.
3 Aua e fiafia loʼu agaga i le manino; ona o le ala lenei ua galue ai le Alii le Atua i totonu o le fanauga a tagata. Aua e tuu mai e le Alii le Atua le amalamalama ia malamalama ai; aua e fetalai mai o ia i tagata e tusa ma la latou egagana, ina ia latou malamalama.
4 O le mea lea, ou te manao ia outou manatua sa ou tautala atu ia te outou e uiga i lena aperofeta na faailoa mai e le Alii ia te aʼu, o le a ia papatisoina le eTamai Mamoe a le Atua, o lē o le a aveesea agasala a le lalolagi.
5 Ma o lenei, afai na tatau i le Tamai Mamoe a le Atua, o lē ua Paia, ona apapatiso i le vai, ina ia faataunuuina mea tonu uma, o lea la, ua lē sili atu ea ona tatau ia te i tatou, ua lē paia, ona papatiso, ioe, i le vai lava!
6 Ma o lenei, ou te fesili atu ia te outou, oʼu uso pele e, pe na faapefea ona faataunuuina e le Tamai Mamoe a le Atua mea tonu uma i le papatisoina o ia i le vai?
7 Tou te lē iloa ea ua paia o ia? Ae e ui ina paia o ia, ua faaali mai e ia i le fanauga a tagata, ua ia faamaualaloina o ia lava e tusa ma la le tino i luma o le Tamā, ma molimau atu i le Tamā o le a ia ausiusitai ia te ia i le tausia o ana poloaiga.
8 O le mea lea, ina ua uma ona papatisoina o ia i le vai, sa afio ifo le Agaga Paia i ona luga e apeiseai o se elupe.
9 O lenei foi, e faailoa mai ai i le fanauga a tagata le lauitiiti o le ala, ma le vaapiapi o le afaitotoa, e tatau ona latou ulu atu ai, ma ua faia e ia le faataitaiga i luma o i latou.
10 Ma ua fetalai mai o ia i le fanauga a tagata: Ia outou amulimuli mai ia te aʼu. O le mea lea, oʼu uso pele e, e mafai ea ona tatou emulimuli atu ia Iesu vagana ai ua tatou loto e tausi poloaiga a le Tamā?
11 Ma ua fetalai mai le Tamā: Ia outou salamo, ia outou salamo, ma papatiso i le suafa o loʼu Atalii Pele.
12 O lenei foi, sa oo mai le siufofoga o le Alo ia te aʼu, ua fetalai mai: O ia o lē e papatiso i loʼu igoa, o ia o le a atuu atu i ai e le Tamā le Agaga Paia, e pei o aʼu; o le mea lea, ia emulimuli mai ia te aʼu, ma fai mea ua outou vaai ua Ou faia.
13 O le mea lea, oʼu uso pele e, ua Ou iloa afai tou te mulimuli i le Alo, ma le faamoemoe atoa o le loto, ma lē faia se pepelo ma se faaʼoleʼole i luma o le Atua, ae ma le manatu tonu i ai, ma salamo ia outou agasala, ma molimau atu i le Tamā ua outou loto e ave i o outou luga le suafa o Keriso, i le apapatisoga—ioe, i le mulimuli atu lea i lo outou Alii ma lo outou Faaola i lalo i totonu o le vai, e tusa ma lana afioga, faauta, ona outou maua lea o le Agaga Paia; ioe, ona oo mai ai lea o le epapatisoga i le afi ma le Agaga Paia; ona mafai ai lea ona outou tautatala i le igagana a agelu, ma alalaga atu viiga i le Paia e Toatasi o Isaraelu.
14 Ae, faauta, oʼu uso pele e, sa faapea ona oo mai o le siufofoga o le Alo ia te aʼu, ua fetalai mai: Pe a uma ona outou salamo ia outou agasala, ma molimau atu i le Tamā ua outou loto e tausi aʼu poloaiga, e ala i le papatisoga i le vai, ma outou maua le papatisoga i le afi ma le Agaga Paia, ma mafai ona outou tautatala i se gagana fou, ioe, le gagana lava lea a agelu, ma a mavae lea ae outou afaafitia aʼu, sa esili ona lelei ia te outou pe a na outou lē iloaina aʼu.
15 Ma sa ou faalogo i se siufofoga mai le Tamā, ua fetalai mai: Ioe, ua tonu ma faamaoni upu a laʼu Pele. O ia o lē e tumau e oo i le iuga, o ia lava lea o le a faaolaina.
16 Ma o lenei, oʼu uso pele e, ua ou iloa i lenei mea vagana ai ua atumau le tagata sei oo i le iuga, i le mulimuli lea i le efaataitaiga a le Alo o le Atua soifua, e lē mafai ona faaolaina o ia.
17 O le mea lea, ia outou faia ai mea ua ou fai atu ia te outou na ou vaai o le a faia e lo outou Alii ma lo outou Togiola; aua, o le pogai lenei na faaali mai ai ia mea ia te aʼu, ina ia mafai ona outou iloa ai le faitotoa e tatau ona outou ulu atu ai. Aua o le faitotoa e tatau ona outou ulu atu ai o le salamo ma le apapatisoga i le vai; ona oo mai ai lea o se efaamagaloga o a outou agasala i le afi ma i le Agaga Paia.
18 Ma, ona outou i ai lea i lenei aala elauitiiti ma le vaapiapi e tau atu i le ola e faavavau; ioe, ua outou ulu atu i le faitotoa; ua outou faia e tusa ma poloaiga a le Tamā ma le Alo; ma ua outou maua le Agaga Paia, o lē e imolimau i le Tamā ma le Alo, i le faataunuuina o le folafolaga na ia faia, e faapea afai tou te ui atu i le ala o le a outou maua.
19 Ma o lenei, oʼu uso pele e, pe a uma ona outou i ai i lenei ala lauitiiti ma le vaapiapi, ou te fesili atu pe ua uma ona afaia o mea uma? Faauta, ou te fai atu ia te outou, E leai; ona tou te lē oo mai iinei pe a na lē seanoa le afioga a Keriso faatasi ma le efaatuatua lē mafaagaeetia ia te ia, ma le ifaalagolago atoa i galuega a ia o lē ua malosi aoao e laveai.
20 O le mea lea, e tatau ai ona outou afetaomi atu i luma ma le tumau ia Keriso, ma se susulu atoatoa o le efaamoemoe, ma le ialofa i le Atua ma tagata uma. O le mea lea, afai tou te fetaomi atu i luma, ma taumamafa fiafia i le afioga a Keriso, ma otumau e oo i le iuga, faauta, ua faapea ona fetalai mai o le Tamā: O le a outou maua le ola e faavavau.
21 Ma o lenei, faauta, oʼu uso pele e, o le aala lenei; ma ua eleai se isi lava ala po o se isi isuafa ua tuuina mai i lalo ifo o le lagi e mafai ona faaolaina ai o le tagata i le malo o le Atua. Ma o lenei, faauta, o le omataupu faavae lenei a Keriso, ma o le mataupu faavae moni lenei e tasi a le uTamā, ma le Alo, ma le Agaga Paia, o ni Atua ua ftasi, ua leai se gataaga. Amene.


text:
TALOFA LAVA
Afio ma Asiasi maia! Maimoa ma Silasila i le Upega Tafa'ilagi
Fa'atalofa ma fa'afeiloa'i atu i lau maimoaga ma lau asiasiga mai i lenei vaega o le aso i le Upega Tafailagii a lenei Aiga. O le fa'amoemoe maualuga ina ia mafai ai ona feiloa'i ma feso'ota'i fanau, aiga, uo ma e masani o lenei Tupu'aga i so'o se tafa o le lalolagi o lo'o aumau ma nopia'i ai i le sailiga o manuia mo Malo, Nu'u, Ekalesia aemaise Aiga i le lumana'i.
Saunia ma Tapenaina lenei itulau o fesootaiga i luga o tomai fa'anei onapo e TPMaiava mai Sini Ausetalia. E
aualofa atu ai ma le to'alua ia Talalelei ma le fanau ia Pelesa jr,
Semeatu, Gogouli jr ma V. Talanoa Maiava mo aiga uma i Niu Sila,
Hawaii, Amerika, Ausetalia, Amerika Samoa ma soo se atunuu o le
lalolagi faapea aiga uma lava i Samoa. E ui lava ina misia nai o tatou matua, aemaise le tina ia Gogouli sa tapua'i mo le 3 tausaga ae faamanavaina e le Atua mai feau ma galuega i le aso 20 o Tesema a'o ma sauni atu mo le toe tausaga mulimuli o le a'otauina i Malua. Peita'i, e pule pea lo tatou tapaau sili i le lagi i ana fuafuaga loloto.
O le tautalaga lenei a Maiava sa pueina i le 1973 e momoli ai ana faamanuiaga o le Kerisimasi ma le Tausaga Fou mo Gogouli i Niu Sila a'o asiasi ai i nisi vaega o le fanau ma aiga a'o lei tu'umalo i le aso 13 Setema 1977
"O Maiava lea e tautala, o loo manuia lava matou uma lava. Ua ou tautala atu i lenei taimi ma faafetai i le alofa o le Atua ua outou faalogo mai o lenei ua ou tautala atu, i le agalelei o le faaola ia i tatou uma lava taitoatasi. O loo manuia uma le tatou aiga e le taumate foi o loo manuia oe le tina ma le fanau, ia manuia outou ia faapea foi matou i Samoa nei.
O lenei ua matou nonofo lava ma taumafai nisi faiga o tatou fatu aiga ia taunuu lelei pei ona faamoemoeina ma le faamoemoe lava ia alofa le Atua ia faataunuuina ma le manuia i lona agalelei ma le fesoasoani mai. Ia ia manuia lava outou le tina ma le fanau manuia foi i matou uma ma le aiga atoa. Ia o Maiava lea e tautala mai Samoa nei Tofa Soifua"
Ma'aolegalu Peni
Talofa Gogouli, e le galo ou foliga tausaafia ma le faamalieloto, e tumau oe tina i a'i matou uma lau fanau, fanau a lau fanau, ma great, great grandchilren. "Amuia e ua oti, oti oi le Alii"
Faafetai! Faafetai Lava
Maimoa ma faafofoga i le saunoaga a le afioga ia Tualupetu i le faamanatuina o lona 87 tausaga i le aso 25 o Tesema 2008 lea sa faataunuuina faatasi ma le Reunion a le "Maiava Pelesa Leota Family"
E avea ai fo'i
lenei avanoa e momoli atu ai le faamalo ma le faafetai i aiga uma lava,
uo ma e masani i la outou lagolago mai a'o a'otauina i le Kolisi
Faafaifeau i Malua. Tele lo outou manuia ma le alofa tula'i sa
faamaumauina ona o le silasila i le Atua ma lana auauna fia taumafai. O
lea ua tini pa o le uto pei o le faiva i vai, ae a le Atua ma lona auai
mai i tausaga e 4 sa a'oa'oina ai mo lona finagalo. E leai se manuia o i
a ma ua ma le toalua ma le fanau, a'o la ma tatalo ia toe faatutumu e
le Atua ma taui atu lo outou agagalelei
i soo se itu ae faasili le itu faale-agaga i la outou tatalo ina ia ia
i'u manuia le faamoemoe e avea ma mea faigaluega a le Atua. Malo le
tapua'i, malo foi le tu'i atu le mulipapaga. Viia le Atua o le na auina i
ma ua ma le fanau e a'otauina mo lona finagalo paia. Alofaaga e le uma mo outou uma mai ia Pasefika, Talalelei ma le fanau ia Sa, Semiie, Goli & Talanoa.


text:
Vaega 122
1–4, O le a fesilisili tuluiga o le lalolagi i le igoa o Iosefa Samita; 5–7, O ona faalavelave ma mafatiaga uma o le a maua ai e ia le poto masani ma avea mo ona lelei; 8–9, O le Atalii o le Tagata na afio ifo o ia i lalo o nei mea uma.
1 O Le a fesilisili tuluiga o le lalolagi i lou aigoa, ma o le a fai oe ma tauemuga a tagata valelea, ma o le a ʼatigu seoli e faasaga ia te oe;
2 Aʼo e loto mamā ma e atamamai, ma e agamalu, ma e amiomama, o le a saili afautuaga, ma le pule, ma faamanuiaga mai lou lima e lē aunoa.
3 Ma o le a lē liliu lava faasaga mai ia te oe lou nuu i le molimau a tagata faalata.
4 Ma e ui lava o a latou uunaiga o le a lafo atu ai oe i faalavelave, ma i pa ma puipui, o le a faamamaluina oe; ma ua nao mo sina aminute itiiti, ona sili atu ai lea o le matautia o lou leo i totonu o ou fili nai lo le eleona feʼai, ona o lou amiotonu; ma o le a tu i tafatafa o oe lou Atua e faavavau ma faavavau lava.
5 Afai e valaauina oe e te ala atu i puapuaga; afai e faalavelavea oe i totonu o uso pepelo; afai e faalavelavea oe i totonu o faomea; afai e faalavelavea oe i le laueleele po o le sami;
6 Afai e tuuaʼia oe i ituaiga o tuuaʼiga pepelo uma; afai e pauu mai ou fili i luga o oe; afai latou te vavae ese oe mai le mafutaga ma lou tamā ma lou tinā ma uso ma tuafafine; ma afai e toso ese oe e ou fili i le pelu faalālā mai le loto o lau avā, ma lau fanau, ma lou atalii matua, e ui ina nao le ono tausaga, o le a piimau i ou ofu, ma fai mai, Loʼu tamā e, loʼu tamā e, aisea e lē mafai ai ona e nofo ma i matou? E, loʼu tamā e, o le a le mea o le a fai e tagata ia te oe? ma afai o le a tulei ese o ia mai ia te oe i le pelu i le taimi lena, ma toso atu oe i le falepuipui, ma taulamalama ou fili ia te oe e pei o aluko mo le toto o le tamai mamoe;
7 Ma afai e lafo oe i totonu o le lua, po o lima o e fasioti tagata, ma tuu mai le faaiuga o le oti i ou luga; afai e lafo oe i le aloloto; afai e taupulepule galulolo o le sami e faasaga mai ia te oe; afai e avea matagi malolosi ma ou fili; afai e faapotopoto e le lagi le pogisa, ma aufaatasi elemene uma e pupuni le ala; ma i luga o mea uma, afai e tatala faamaga lautele mai e auvae lava o eseoli le gutu ia te oe, ia e iloa, loʼu atalii e, o nei mea uma e te maua ai le ipoto masani, ma o le a avea mo ou lelei.
8 Na aafio ifo le eAtalii o le Tagata i lalo o i latou uma. Ua sili atu ea oe ia te ia?
9 O lea, piimau i lou ala, ma o le a atumau le perisitua ia te oe; ona ua efaatapulaaina o latou tuaoi, e le mafai ona latou sopo mai. Ua iloa ou iaso, ma o ou tausaga o le a lē faitauina itiiti mai; o lea, aua le omataʼu i mea e mafai ona fai e tagata, aua o le a faatasi le Atua ma oe e faavavau ma faavavau lava.


text:
E silafia e lo tatou Tama Faalelagi o tatou manaoga ma o le a fesoasoani mai pe a tatou valaau atu ia te Ia mo se fesoasoani.
Ou uso e ma tuafafine pele, o le konafesi lenei ua atoa i ai le 49 tausaga talu ona lagolagoina au, i le aso 4 Oketopa, 1963, e avea o se tasi o le Korama a Aposetolo e Toasefululua. Fasefuluiva tausaga o se taimi umi. Peitai, i le tele o itu, e foliga mai e matua puupuu lava le taimi talu ona ou tu atu i le pulelaa i le Tapeneko ma tuuina atu la’u uluai lauga o le konafesi aoao.
Ua tele naua mea ua suia talu mai le aso 4 o Oketopa, 1963. Ua tatou ola i se taimi uiga ese i le talafaasolopito o le lalolagi. Ua matua faamanuiaina lava i tatou. Peitai, o nisi taimi e faigata ai ona vaavaai atu i faafitauli ma le naunau e talia le agasala lea o loo siomia ai i tatou, ma tatou le lotovaivai ai. Ua ou iloa, nai lo le nopia’i ai i le itu e le lelei, afai tatou te toe tepa tasi i tua ma mafaufau i faamanuiaga i o tatou olaga, e aofia ai faamanuiaga iti, po o faamanuiaga tatou te le o iloa, ona mafai lea ona tatou maua se fiafiaga sili atu.
A o ou toe iloiloina tausaga e 49 ua mavae atu, e i ai ni mea sa ou iloa. O se tasi o le mau aafiaga e tele sa ou oo i ai, e le faapea e faitaulia o se mea e matua maoae. O le mea moni, o taimi na tutupu ai, e tele lava ina foliga mai e le ofoofogia pe o ni mea lava foi e masani ai. Ae, a toe tepa i ai, na faamauoaina ai ma faamanuiaina olaga—e aofia ai ma lo’u lava olaga. O le a ou fautuaina atu lea lava gaoioiga ia te oe—o lona uiga, ia e mafaufau toto’a i lou lava olaga ma vaavaai patino mo faamanuiaga, pe tele pe itiiti, na e mauaina.
O la’u lava iloiloga o tausaga ua faamalosia ai e le aunoa lo’u iloa, e faafofogaina a tatou tatalo ma tali mai. Ua tatou masani ma le upumoni o loo maua i le 2 Nifae i le Tusi a Mamona: “Ua i ai le tagata, ina ia latou maua le olioli.”1 Ou te molimau atu o le tele o lena olioli e maua pe a tatou iloa e mafai ona tatou fesootai ma lo tatou Tama Faalelagi e ala i le tatalo ma o le a faafofogaina foi na tatalo ma tali mai—atonu e le o le auala ma le taimi tatou te faamoemoe e tali mai ai, ae o le a tali mai lava e se Tama Faalelagi e silafia ma alofa atoatoa mai ia te i tatou ma e finagalo ia tatou fiafia. Pe le’i folafola mai ea e Ia ia te i tatou, “Ia e lotomaulalo; ma o le a taitai ai oe e le Alii lou Atua i le lima, ma tuu mai ia te oe tali i au tatalo”?2
I nai minute ia ua faataga mai ou te lauga atu ai, ou te fia faasoa atu ai ia te outou na o sina faataitaiga itiiti o aafiaga sa ou maua ia na faafofogaina ai tatalo ma tali mai, lea a ou toe mafaufau i ai, na aumaia ai faamanuiaga i lo’u olaga faapea foi ma olaga o isi. O la’u api talaaga mo aso taitasi, sa tausia i nei tausaga uma, ua fesoasoani ou te maua ai ni auiliiliga ia semanu ou te le toe manatuaina.
I le amataga o le 1965 sa tofia ai au ou te auai atu i konafesi faalesiteki ma faia isi fonotaga i le eria o le Vasa Pasefika i Saute. O la’u asiasiga muamua lea i lena itu o le lalolagi, ma o se taimi e le mafai ona galo. E tele mea faaleagaga na tutupu i lea taimi a o ou feiloai atu i taitai, tagata o le au paia, ma faifeautalai.
I le faaiuga o le vaiaso i le Aso Toonai ma le Aso Sa, aso 20 ma le 21 o Fepuari, sa matou i ai i Brisbane, i Ausetalia, e faia ia sauniga masani o le konafesi o le Siteki a Brisbane. I le taimi o sauniga i le Aso Toonai, sa faafeiloai atu ai au i le peresitene o le itu mai le eria tuaoi. A o ma faatalofa, sa ou maua se uunaiga malosi e tatau ona ou talanoa atu ia te ia ma tuu atu i ai se fautuaga, o lea sa ou fai atu ai ia te ia pe manao ma te o i le sauniga i le taeao o le Aso Sa e sosoo ai, ina ia mafai ai ona fai le mea lea.
Ina ua maea le sauniga i le Aso Sa sa maua le avanoa ma te talanoa ai. Sa ma talanoa i le tele o ona tiutetauave o se peresitene o le itu. A o ma talanoa, sa uunaia au e tuu atu ia te ia ni fautuaga patino e faatatau i le galuega faifeautalai ma le ala e mafai ai e ia ma ana au paia ona fesoasoani i faifeautalai faamisiona i la latou galuega i lana eria. Sa ou iloa mulimuli ane, sa tatalo lenei alii mo se taitaiga e tusa ai. O lana tala, o le ma talanoaga o se molimau faapitoa lea na faafofogaina ana tatalo ma tali mai. E le o se fonotaga na matua maoae lenei, ae na faamautinoaina au na taialaina e le Agaga ma sa faia ai se eseesega i le olaga o lena peresitene o le itu ma lana taitaiga, o olaga o le au paia, ma le manuia o le galuega a faifeautalai iina.
Ou uso e ma tuafafine, o faamoemoega o le Alii e tele lava ina faataunuuina pe a tatou usiusitai i le taitaiga a le Agaga. Ou te talitonu o le tele ona tatou faatino i luga o musumusuga ma uunaiga e oo mai ia i tatou, o le tele foi lea o le faatuatuaina o i tatou e le Alii e faataunuu Ana feau.
Ua ou aoaoina, e pei ona ou ta’ua i savali muamua, ia aua lava nei tolopoina se musumusuga. I se tasi taimi i tausaga e tele ua mavae, a o ou aau i le Faleaau Tuai o le Tesareta i le Aai o Sate Leki, sa ou lagonaina ai se musumusuga ou te alu i le Falemai o le Iunivesite e asiasi i sa’u uo lelei, sa le toe mafai ona faaaoga ona vae ona o se kanesa ma lona taotoga sa faia. Sa ou tuua loa lava le vaita’ele, fai o’u lavalava, ma ou alu loa lava e vaai le alii lelei lea.
Ina ua ou taunuu atu i lona potu, sa leai se tasi na i ai. Ina ua ou fesili, sa fai mai atonu o i ai o ia i le itu o loo i ai le vaita’ele o le falemai, o le vaega lea e fai ai togafitiga faamalositino. Na sa’o lava. Sa ia faatonutonuina lana alu iina i lana nofoafaataavalevale ma sa na o ia i le potu. Sa i ai i le faatausiusiuga o le vaita’ele, i autafa o le pito loloto. Sa ou valaau atu ia te ia, ma sa ia sau i lona nofoafaataavalevale ia te au. Sa ma talanoa fiafia, ma sa ou toe aveina atu o ia i lona potu i le falemai ma ou tuuina atu ai ia te ia se faamanuiaga.
Sa ou aoaoina mulimuli ane mai la’u uo, sa matuai ātu lava o ia i lena aso, ma sa mafaufau ai e pule i lona ola. Sa tatalo o ia mo se mapusaga, ma sa amata ona lagona ua le o tali maia ana tatalo. O lea na alu ai o ia i le vaita’ele ma le mafaufau o le ala lea o le a faamuta ai lona faanoanoa—o le faaoso o lona nofoafaataavalevale i le pito loloto o le vaita’ele. Na ou taunuu atu i se taimi taua tele, o le tali i le mea sa ou iloa o se musumusuga mai le Atua.
Na mafai ona ola la’u uo mo le tele o tausaga—o ni tausaga na tumu i le fiafia ma le lotofaafetai. E maeu lo’u fiafia i le avea ai o se meafaigaluega i aao o le Alii i lena aso taua i le vaita’ele.
I se tasi taimi, a’o ma tietie atu ma Sister Monson i le fale ina ua uma se ma asiasiga i ni uo, sa ou lagonaina se uunaiga e tatau ona ma o i le taulaga—o se tietiega e tele maila—ma te asiasi i se tina matua ua oti lana tane, sa nofo i se taimi i le matou uarota. O lona igoa o Zella Thomas. O le taimi lena, ua nofo i se fale e tausi ai tagata matutua. Na ma maua atu o ia i lena aoauli ua matua vaivai lava, ae o loo taotooto filemu lava i luga o lona moega.
Ua leva ona po le vaai a Zella, ae vave lava ona ia iloaina o ma leo. Sa fesili mai pe mafai ona ou tuuina atu sona faamanuiaga, ma faaopoopo mai ai ua saunia o ia e oti pe afai ua finagalo ai le Alii e toe foi atu. Sa i ai se agaga manaia lava ma le toafilemu i totonu o le potu, ma sa matou iloaina uma lava e le o toe umi sona taimi i le olaga nei. Sa tago mai Zella i lo’u lima ma fai mai, sa tatalo faatauanau lava o ia, ia ou sau e vaai o ia ma avatu sona faamanuiaga. Sa ou fai atu i ai, na ma o mai ona o se musumusuga tuusao mai lo tatou Tama Faalelagi. Sa ou sogi atu ia te ia i lona muaulu, ma le iloa atonu ou te le toe vaai ia te ia i le tino nei. O le mea lava lena na i ai, aua na maliu o ia i le aso na sosoo ai. O le mafai ona tuuina atu o sina faamafanafanaga ma le filemu i si a ma pele o Zella, o se faamanuiaga ia te ia ma a’u foi.
O le avanoa e avea ai o se faamanuiaga i le olaga o se tasi, e tele lava ina oo mai e aunoa ma se iloa. I se tasi po malulu naua o se Aso Toonai i le taumalulu o le 1983–84, na ma tietie atu ai ma Sister Monson i le tele o maila i le vanu maugā o Midway, Iuta, i le mea e i ai so matou fale. O le maualuga o le fua o le ea i lena po o le 24 tikeri Faranaite i lalo o le selo, (–31°C), ma sa ma mananao ia mautinoa o loo lelei mea uma i lo matou fale iina. Sa siaki ma iloa ai o loo lelei, o lea na ma tuua ai loa ae toe foi mai i le Aai o Sate Leki. E lei leva ona ma sopoia le alatanu ae pe loa le ma taavale. Sa matuai o ma pa’ulia lava. Ou te le iloa pe na i ai se isi taimi na ou matua maalili ai muamua e pei o lena po.
Na amata ona ma savavali ma le musuā agai atu i le taulaga aupito lata ane, a o pasi saoasaoa ane taavale. Mulimuli ane sa tu mai se taavale e tasi, ma sa ofo mai e se alii talavou lana fesoasoani. Na ma iloa mulimuli ane ua mafiafia le suauu o le tane o le ma taavale ona o le malulu, ma ua le mafai ai ona aveina le ma taavale. Na toe aveina i ma’ua e lenei taulealea agalelei i lo ma fale i Midway. Sa ou taumafai e toe totogi atu ia te ia e tusa ma lana auaunaga, ae sa ia teena ma le faaaloalo. Fai mai o ia o se Tama Sikauti, ma sa manao e fai se galuega lelei. Sa ou faailoa atu a’u lava ia te ia, ma sa ia faaalia foi lona agaga talisapaia mo le avanoa e fesoasoani mai ai. I le manatu ai pe tusa o le vaitausaga o se faifeautalai lona matua, sa ou fesili atu ai ia te ia pe o fuafua e faamisiona. Sa ia fai mai na te le o mautinoa po o le a tonu le mea e manao e fai.
I le taeao o le Aso Gafua na sosoo ai, sa ou tusia ai se tusi i le taulealea ma faafetai atu ia te ia mo lona agalelei. I le tusi sa ou fautuaina ai o ia e alu e faamisiona talai. Sa ou auina atu ai ma se kopi o a’u tusi ma faailoga ai mataupu e faatatau i le galuega faafaifeautalai.
Pe tusa ma se vaiaso mulimuli ane ai, sa telefoni mai ai le tina o le taulealea ma ta’u mai ai o lana tama o se alii talavou lelei tele, ae ona o ni uunaiga patino i lona olaga, o lea ua faaitiitia ai lona manaoga ua leva ona momoo i ai o le auauna atu i se misiona. Sa ia fai mai, na anapopogi ma tatalo o ia ma lona toalua ia suia le loto o le la tama. Sa la tuuina lona igoa i lisi o talosaga a le Malumalu i Provo Iuta. Sa la faamoemoe ia i ai se ala, o le a ootia ai lona loto mo le lelei, ma toe foi ai i lona manao e faataunuu se misiona ma auauna atu ma le faamaoni i le Alii. Na manao le tina ia ou iloa, o loo vaavaai atu i le mea na tupu i lena afiafi malulu ia avea o se tali i a la’ua tatalo mo ia. Sa ou fai atu, “Ou te ioe i lou manatu.”
Ina ua mavae ni masina ma ni mau fesootaiga ma lenei taulealea, sa ma matua fiafia ma Sister Monson e auai i le faamavaega ma lenei faifeautalai a o lei tuua mo le Misiona a Kanata Vancouver.
Pe o se mea faafuaveta ea na matou fetaui ai i lena po malulu o Tesema? Ou te le talitonu o se mea faapena. Ae, ou te talitonu o la matou feiloaiga, o se tali i tatalo faatauanau a se tama ma se tina mo le atalii sa pele ia i la’ua.
Ou te toe fai atu, o’u uso e ma tuafafine, e silafia e lo tatou Tama Faalelagi o tatou manaoga ma o le a fesoasoani mai pe a tatou valaau atu ia te Ia mo se fesoasoani. Ou te talitonu, e leai se popolega o i tatou e itiiti tele naua pe faatauvaa. E popole le Alii i auiliiliga o o tatou olaga.
Ou te fia faaiu atu i le faamatala atu o se tasi o aafiaga aupito lata mai, ua i ai sona aafiaga i le fiaselau. Na tupu i faafiafiaga faaleaganuu mo le Malumalu o Kansas City, i le lima masina talu ai. E pei lava o le mau mea ua tutupu, o le taimi lena na foliga mai ua na o se tasi foi o aafiaga na te’i lava ua sologa lelei mea uma. Peitai, ina ua ou aoao e uiga i tulaga o mea na fesootai ma le faafiafiaga faaleaganuu i le afiafi a o lumanai le faapaiaina o le malumalu, sa ou iloa ai o le faatinoga i lena po, sa le o se mea e masani ai. Ae, o se mea ofoofogia.
E faapei o isi faafiafiaga faaleaganuu uma sa faia i taimi o faapaiaga o malumalu, o autalavou o le Itulagi o le Malumalu o Kansas City Missouri, sa eseese vaega na aoao ai a latou taga i o latou lava eria. O le fuafuaga sa fai, latou te feiloai faatasi uma i le faletele o le malo i le taeao o le Aso Toonai lea e faatino ai, ina ia mafai ai ona latou aoaoina le taimi ma le itu e ulufale mai ai i totonu, po o fea e tutu ai, ma le va ma le isi tagata, ma pe faapefea ona ulufafo atu mai le fogafale autu ma isi mea faapena—e anoanoai faatonuga e tatau ona latou pu’eina i le aso, a o tuufaatasia e i latou na taiulu le mau vaaiga eseese ina ia polesi lelei ai ma faaatoatoaina le faatinoga faaiu.
Sa na o le tasi le faafitauli ogaoga o lena aso. O le faatinoga atoa, na faalagolago i vaega na mua’i pu’eina lea o le a faaali i luga o le lau tele sa faaigoaina o se Jumbotron. Na matua taua nei vaega na mua’i pu’eina i le faafiafiaga atoa. E le gata ina tuufaatasia ai le faafiafiaga atoa, ae o vaega taitasi na pueina o le a folasia mai ai le faafiafiaga e sosoo ai. Na matua taua vaega faavitio nei, e tuufaatasia ai vaega ma avea ai o se faatinoga e tasi. Ae e lei ola le Jumbotron.
Sa galulue ma le naunautai enisinia e foia le faafitauli a o faatalitali le autalavou, fiaselau o i latou, ua maimau taimi taua na a’o ai. Na amata ona foliga mai ua le mafai.
Na faamatala mulimuli ane e le tusitala ma le faatonu o le faafiafiaga, o Susan Cooper, “A o matou agai atu mai le fuafuaga A i le E i le V, sa matou iloa ua le o lelei. … A o matou vaavaai atu i le faasologa, sa matou iloa o le a le oo i ai lo matou malosi, ae sa matou iloaina sa i ai se malosiaga maoae se tasi i le fogafale i lalo—autalavou e 3,000. Sa tatau ona matou o i lalo e ta’u atu [ia te i latou] le mea ua tupu ma faalagolago atu i lo latou faatuatua.”3
Toe itula amata ona ulufale mai le au maimoa i le maota autu, na tootutuli ifo ai le autalavou e 3,000 i le fola ma tatalo faatasi ai. Sa latou tatalo ina ia musuia i latou o loo galulue i le Jumbotron ia iloa le mea e fai e faalelei ai; sa latou ole atu i lo latou Tama Faalelagi, na te faia le mea, e le mafai ona latou faia i lena taimi puupuu.
Fai mai se tasi na tusia mulimuli ane e uiga i lena mea, “O se tatalo o le a le galo i le autalavou, e le ona o le malo o le fola, ae ona sa faaliusuavaia e le Agaga o latou ponaivi.”4
E lei leva ae sau se tasi o enisinia ma ta’u atu ia te i latou ua maua le faafitauli ma ua uma ona fai. Fai mai a ia ua laki lo latou mauaina o le faafitauli, peitai na iloa lelei e na talavou uma.
Ina ua matou ulufale atu i le maota autu i lena afiafi, matou te lei iloaina na latou feagai ma ni faigata i lena aso. Na faatoa matou iloaina mulimuli ane. Peitai, o le mea na matou molimauina, o se faatinoga matagofie, ma maoae—o se tasi o faafiafiaga aupito sili ua ou vaai i ai. Sa faasusulu mai e le autalavou se agaga mamalu, ma le mamana lea na lagonaina e tagata uma sa i ai. Sa foliga mai sa latou iloa lelei lava le mea e ulufale mai ai, o mea e tutu ai, ma le ala e fegalegaleai ai ma le au faafiafia uma sa i o latou autafa. Ina ua ou iloaina sa faapuupuu la latou faata’ita’iga, ma o le tele o pese e lei faata’ita’ia e le au faafiafia atoa, sa ou ofo. E leai lava se tasi na iloaina lena mea. E moni lava na faia e le Alii mea na le oo i ai a latou faata’ita’iga.
E le uma lo’u maofa i le ala e mafai ai e le Alii ona faaosofia ma faatonutonu vaega uma o Lona malo ae o la foi e i ai le taimi e tuuina mai ai musumusuga e faatatau i le tagata e toatasi—po o le faafiafiaga faaleaganuu po o le Jumbotron e tasi. O le mea moni Na te mafaia, ma Na te faia, o se molimau lea ia te au.
Ou uso e ma tuafafine, o loo i ai le Alii i o tatou olaga uma. E alofa o Ia ia te i tatou. E finagalo o Ia tatou te saili atu i Lana fesoasoani. A o Ia taialaina i tatou ma faatonutonuina, ma a o Ia faafofoga ma tali mai i a tatou tatalo, o le a tatou maua le fiafia iinei ma le taimi nei o loo finagalo ai o Ia mo i tatou. Ia tatou iloa Ana faamanuiaga i o tatou olaga, ou te tatalo ai i le suafa o Iesu Keriso lo tatou Faaola, amene.
Faaali Mau Faasino
-
1. 2 Nifae 2:25.
-
-
3. Susan Cooper, in Maurine Proctor, “Nothing’s Too Hard for the Lord: The Kansas City Cultural Celebration,” Meridian Magazine, May 9, 2012, ldsmag.com.
-
4. Proctor, Meridian Magazine, May 9, 2012.


text:
Tala o Faamasinoga
LOGO FAAMAUSILI & GAFATASI TAVEUVEU
Ua fa’atonuina e le Fa’amasinoga Maualuga ia ni ali’i talavou iina ia totogia se sala tupe atoa ma lo la faia o ni galuega mo tagata lautele, i lalo o le va’ava’aiga a le Ofisa Fa’anofova’ava’aia, ae fa’amalumalu ni o la fa’asala fa’afalepuipui.
O Logo Faamausili ma Gafatasi Taveuveu na uluai tuuaia uma i laua i moliaga o le faaoolima i le tulaga lua ma le faatupu vevesi i nofoaga faitele, ae i lalo o se maliliega sa latou sainia ma le malo ma talia e le faamasinoga, na sui ai e le malo le moliaga e tali ioe ai Faamausili i le faaoolima i le tulaga tolu, ae o Taveuveu na tali ioe i le moliaga mama o le faatupu vevesi i nofoaga faitele.
Ao lei tuuina atu le faasalaga a le faamasinoga, na faatoese i laua nei e tusa ai o le gaioiga sa laua faia, ma la tautino ai i le faamasinoga la te le toe faia lenei solitulafono i le lumanai. E leai se isi o i laua na faatoese i le alii na manu’a i lenei mataupu.
Na faailoa e loia fautua a i laua nei i le faamasnoga, o i laua nei o ni alii talavou e lei solitulafono muamua lava. Na talosaga foi loia ina ia faanofovaavaaia i laua.
E 180 aso na manatu le faamasinoga e faasala uma ai i laua nei i le toese, peitai o le a faamalumalu le tuliina o lea faasalaga, ae o le a faanofovaavaaia i laua i lalo o poloaiga a le faamasinoga.
O nisi o poloaiga e aofia ai lo la totogiina o salatupe e $1,000 mo Faamausili ae $500 mo Taveuveu, faatasi ai ma le poloaina o i laua la te faia ni galuega mo le atunuu lautele mo le umi e 80 itula, lea o le a vaavaaia e le Ofisa Faanofovaavaaia.
O isi poloaiga e aofia ai le faasa lea ona o la toe tagofia le ava malosi poo fualaau faasaina, faasa ona la toe soli se tulafono, pe toe taumafai foi e eva ma mafuta ma i latou o loo tagofia le ava malosi, a ia la asiasi i le ofisa faanofovaavaaia i masina taitasi poo nisi lava taimi e faatonu atu e lea ofisa la te o atu ai.
TUU ATU MALO LE OFA I LE ALII TUUAIA FAAFEFE LONA AFAFINE
Na faamaonia e le loia fautua a le alii lea o loo tuuaia i lona faafefeina lea o lona afafine, le tuuina atu e le malo o se ofa ia te ia ma faamuta ai loa le mataupu e pei ona tuuaia ai o ia.
E le o mafai ona faalauiloa le suafa o lenei alii ona o puipuiga i le ono iloa lea o lona afafine, peitai na faailoa e lana loia o Leslie Cardin i le faamasinoga e faapea, ua maea ona tuuina atu e le malo se ofa mo lenei alii, ma e manaomia se vaiaso e toe tolopo ai lana mataupu, ina ia maua ai le avanoa la te talanoa ma fetufaai ai i le ofa ae o lei tuuina atu i luma o le faamasinoga.
O le aso 4 Iuni lea ua toe tolopo i ai lenei mataupu ma le faamoemoe o le faamasinoga, e tatau ona oo atu i ai ua maea ona faila le maliliega i le va o itu e lua.
O loo tuuaia e le malo lenei alii i lona umia faasolitulafono o se fana faapea ai ma le faaoolima, ona o se faalavelave na tulai mai i le masina o Aperila na te’a nei, lea na ia faalala ai se fana i lona afafine ina ua ia fesiligia poo ai lea na vili atu i lana telefoni ma fesili atu ia te ia.
O loo tumau pea poloaiga o loo tatala ai le ua molia i tua e faatali ai le isi ana iloiloga lea ua faatulaga i luma o le faamasinoga.
TALIA FAAMASINOGA TALOSAGA A LE MALO
Ua talia e le faamasinoga maualuga le talosaga na faaulu e le malo, ina ia tuu faatasi iloiloiga o le mataupu a Mike Kim ma Motau Samani, lea o loo tuuaia i le mataupu e pei ona faia ai ni uiga mataga faasaga i se teineititi e 17 tausaga le matua, lea foi o loo tete’e i ai i laua nei.
I le talosaga a le malo sa taua ai e faapea, o le fai faatasi o iloiloga o mataupu ia e lua, o le a sefe ai le taimi o le faamasinoga atoa ai ma meatotino a le malo e ono faaalu i mataupu e lua.
Fai mai le malo, e tasi lava le mataupu o loo tuuaia ai Kim ma Samani, ona o le faalavelave lea na tulai mai i le masina o Iulai 2010.
Fai mai le malo, na ave e Samani le tamaitai e 17 tausaga i le Tumu’s apartment ma lana faaupuga, e maua ai se galuega mo ia, peitai ina ua la taunuu, sa tuu ai loa e Samani le tamaitai i le Tumu’s apartment ma alia’e mai ai loa tu’uaiga e pei ona faia fa’asaga i le alii faipisinisi o Kim, i lona faamalosiina lea o ia.
O le alii loia ia Fiti Sunia o loo tulai mo Kim ae o Ruth Risch Fuatagavi o loo tulai mo Samani i lenei mataupu.


text:
SAUNI ‘TALAVALU LAITI’ TAU LE TAUA I LE APIA PARK
O ananafi na tuuvaa ese atu ai le au fili a tama aoga i lalo o le 19 tausaga le matutua, le Talavalu Laiti, mo le tauina o le taua i le taamilosaga a le Oceania U19’s Championship, lea o le a tali malo ai Samoa mo le lua vaiaso i le malae o le Apia Park Stadium.
E ui o le faalua ai lea ona ofi atu se au fili a tamaiti aoga e i lalo o le 19 tausaga le matutua mai si o tatou atunuu nei, e tausinio i taamiloaga a le Pasefika, e le o avea lea ma itu e taofia ai le taula’i o le vaai a le tatou i le avanoa e mafai ai ona avea i latou ma siamupini o le Pasefika i se aso o i luma.
O le taamilosaga ua faamoemoe e amata i le aso 26 Novema, o le aso Gafua lea o le vaiaso fou, ae maea i le aso 6 Tesema 2012, ma o alii talavou ua filifilia i le tatou au fili, o i latou ia o le a tauina le taua mo Amerika Samoa.
O le taamilosaga lenei a le Oceania U19, o se tasi lea o polokalame o lo o i lalo o le faamalu a le Faalapotopotoga o Iuni Lakapi i le Pasefika, le Federation of Oceania Rugby Unions (FORU), lea o lo o unaia ai le atina’eina o le taaloga lakapi i atunuu o le Pasefika.
I se faatalatalanoaga ma le alii faiaoga o le au a tamaitai aoga, susuga Jerry Chang a’o le’i tuua le atunuu i le aso ananafi, sa ia taua ai le maualuga o lona talitonuga, ua lava tapena le au a le atunuu mo le taamilosaga.
Saunoa Chang, ua tolu masina talu ona tuu faatasia le au, ma e ui o le toatele o tamaiti o le au o le uluai taimi lenei ua taaalo lakapi ai, peitai o le tomai na o latou maua mai i taimi ao taalo i au Football a aoga i le atunuu, ua fesoasoani malosi lea i a latou tapenaga.
“I le vaavaai atu i ai i a matou tapenaga ao taumafai e tuu faatasia lenei faamoemoe, ua atoatoa ai se talitonuga ia te au ma lou fesoasoani, o le a maualuga se tulaga e oo i ai le taumafaiga a le tatou au fili i lenei faamoemoe,” o le saunoaga lea Chang.
O le toatele o tamaiti o le au na soifua mai i Amerika Samoa nei, sei vagana ai se vaega toaititi e malaga mai fafo, e pei o le alii mai Tonga e toafa, toatolu mai Upolu ma le toatasi o se alii Initia/Samoa.
E 6 au o lo o auai i lenei taamilosaga lea e pei ona vaevaeina ai i pool e lua. O au e 6 e aofia ai Samoa; Amerika Samoa ma Vanuatu i le Pool A, ae o Tonga; Papua Niu Kini ma Solomona i le Pool B.
I se pepa o faamatalaga na tuuina mai i le Pulesili o le Iuni Lakapi a Samoa, susuga Fred Amoa, sa ia faafetaia ai le FORU ona o le avanoa ua mafai ona tuu atu ia Samoa latou te faatautaia ai lenei taamilosaga.
Na taua e Amoa e faapea, e le gata o lenei taamilosaga o le a atili faafiafia ai loto o tagata Samoa e fiafia i le lakapi, ae o se avanoa lelei foi lea mo au uma o le a tausinio i le faaleleia lea ma le siitia i luga o le tulaga o le taaloga lakapi mo a latou au.
O Samoa o lo o umia le siamupini o le taamilosaga lenei talu mai le 2010, ma ua latou sauni e toe puipui lo latou tulaga siamupini o lo o i ai.
O le susuga ia Siliva Patu o lo o fai ma faiaoga fesoasoani i lenei faamoemoe.


text:
TO’A 9 AUMALAGA ASIA AAI PAIA I ISARAELU
E to’a 9 le aofa’i o se aumalaga ua sauni latou te asia le aai paia i totonu o Isaraelu, le nofoaga na feafioa’i ai le Faaola faapea ai le Perofeta fai faaaliga a le Atua o Bahaullah lea e pei ona fa’auluulu i ai le Faatuatuaga Baha’i i le lalolagi ma Amerika Samoa nei.
O lenei aumalaga e aofia ai le susuga ia Taituuga Papalii, o lona faletua ia Tofaimalae ma o la alo e toalua, faapea ai lona uso o Satele Iupeli Kava, o lona faletua ma o la alo e toalua, faatasi ai ma se tamaitai talavou o le Faatuatuaga Baha’i o Matalena Tasele.
Na taua e le susuga Taituuga, o le latou malaga sa amata fuafua mai i le tausaga na te’a nei ma le faamoemoe, o le a faataunuuina pe a maea faauuga a le fanau i le tausaga aoga lenei.
“O lea la ua maea faauuga a le fanau, ma ua matou manatu ai loa e faataunuu le faamoemoe e pei ona fuafua mamao mai,” o le saunoaga lea a Taituuga.
Sa ia taua foi, o le autu atoa o lenei malaga, o le fia molimauina lea ma vaai tino i le nofoaga ma le aai sa savalia e le auauna fai faaaliga a le Atua, ina ia mafai ai ona latou molimauina le ofoofogia o galuega sa ia faia.
“Soo se tagata Baha’i lava, o le faanaunauga lava lea o lona loto ao soifua, e fia oo e vaai ma molimauina nofoaga ma le aai paia sa savalia e le mamalu o le Atua, poo Bahaullah le fai faaaliga a le Atua, o le autu moni foi lena o lenei faamoeome,” o le saunoaga lea a Taituuga.
O lenei malaga o loo faatupe lava e Taituuga ma Satele ma o la aiga, ma o se avanoa lelei foi lea latou te feiloai ai ma isi foi alo Samoa o loo galulue ai i le aai paia, i le avea ai o i latou ma misioane a le Atua aemaise ai o le faia o le galuega o le Toe Fuataina i le talalelei.
O le po o le aso Sa o le vaiaso fou ua faamoemoe e tuua ai e le au malaga lenei le atunuu mo Hawaii, faasolo atu ai i Kalefonia ma malaga tuu sa’o atu ai loa i le aai o Tel Avivi i Isaraelu.
O le susuga Taituuga ma lona aiga e toe taliu mai pe a tuanai le masina ae o Satele ma lona aiga e lua masina o le a malaga ese atu ai.


text:
Faiaina Manu Samoa ia Farani i se ta’aloga finau
Na faai’u le ta’amilosaga a le Manu Samoa i le aso To’ona’i na te’a nei i le atu Europa ina ua faiaina i le au malosi a Farani i se taaloga finau, i ‘ai e 22-14. E lua sikoa a le Manu Samoa i le tasi a Farani, peitai o ‘ai na maua i sala na vaaia ai le eseesega o le taaloga.
O ‘ai a Samoa na maua i le sikoa a le kapeteni o le Manu, David Lemi le uigi #14, ma le sikoa a le loka o Joe Tekori, a’o ‘ai a Farani na maua i le sikoa e tasi a le alii o Frederic Michalak, lea na kikiina uma sala ma manumalo Farani.
E ui i le manumalo a Farani ia Samoa, ae i tusitusiga na mafai ona faasalalau i luga o initaneti mai Farani faapea ai atunuu eseese o le lalolagi e faatatau i lenei taaloga, sa taua ai le faaletonu o Farani i le amataga o le taaloga e tau saili ona avanoa e faato’ilalo ai le malosi ma le lelei o le au a le Manu Samoa.
I se faatalatalanoaga ma le au faasalalau i totonu o Farani, na taua ai e le faiaoga a le Manu Samoa o Stephen Betham le faiaina o lana au ona o le tele o a latou faaiuga sese sa faia i le taimi o le taaloga.
Fai mai Betham, “o se taaloga finau, sa lelei le taaalo a le Manu Samoa, lelei le faatulagaina o sikalamu, sa i ai foi lo latou avanoa e manumalo ai ia Farani ae na misi ona o le sese o a latou faaiuga sa faia.”
Ae na taua e le alii kapeteni a Farani o Michalak e faapea, “i le mae’a ai o le matou taaloga ma Samoa ua manino mai ai le tele o galuega e tatau ona toe faia i le matou au, ma matou faaletonu mai lava i le amataga o le taaloga ona o le malosi o le pu’e ma le faatautino a Samoa, peitai nai avanoa sa matou maua lea ua matou manumalo ai.”
O le faatolu ai lea ona taaalo o Samoa ma Farani, ua faatolu foi ona faiaina Samoa. O le taaloga muamua i le 1999 i le Apia Park, na faiaina ai Samoa i ‘ai e 39-22, sosoo ai ma le taaloga i le 2009 i le malae lea na taaalo ai i le aso Toona’i na te’a nei, ma toe faiaina ai i ‘ai e 43-5.
O le taua o taamilosaga a au lakapi a le lalolagi o lo o faagasolo i le taimi nei, o le a mafai ai ona maua tulaga lelei o au a’o lumana’i ai le faatulagaina o le lisi (draw) mo ‘pool’ e ta’aalo ai au mo le Ipu o le Lalolagi i Enelagi i le 2015.
O nei lea ua faamoemoe le Faalapotopotoga o Taaloga Lakapi a le Lalolagi, le IRB e tatau ona toe tuu mai ai se isi suiga i le faatulagaina o au a le lalolagi i luga o le latou lisi o lo o i ai.
O lo o tumau pea Samoa i le tulaga 9 i le taimi nei, ae o Farani i le tulaga 4.
O le Aso Lulu lea ua faamoemoe e taunuu ai i Samoa le au a le atunuu ma le pulega, sei vagana ai lava isi sui o lo o i ai i a latou konekarate na toe foi lava i kalapu o lo o taaalo ai ina ua maea le taaloga i le faaiuga o le vaiaso na te’a nei.
E toalua sui o le Manu Samoa o lo o aofia o la igoa i le lisi o le au Taito’a 7 lea ua faamoemoe e tausinio i le taamilosaga taito’a 7 a Dubai ma Georgia i le vaiaso nei ma le vaiaso fou, o i laua ia o Reupena Levasa ma Paul Perez.


text:
O ai le ava a Kaino?
Fesili: O ai le ava a Kaino?
Tali: E le o manino lelei mai le Tusi Paia poo ai na fai ava iai Kaino. E pau le tali e mafai ona maua i le taimi nei, afai e le o sona lava tuafafine na la nonofo, masalo poo se afafine o sona uso, poo se tama a lona tuafafine; o se mea faapena. E le o tusia foi i le Tusi Paia tausaga o Kaino i le taimi na ia fasiotia ai Apelu (Kenese 4:8). Ae taluai ona o i la'ua o tagata galulue fanua, e le taumate ua tagata matutua ma ua fai aiga foi. O le mea moni, sa iai isi fanau a Atamu ma Eva i le taimi na fasiotia ai Apelu -- ma e iai foi a la fanau na fananau mulimuli ane (Kenese 5:4). Ile ma lea, na mata'u Kaino ne'i fasioti o ia e se tasi ona ua ia fasiotia Apelu (Kenese 4:14), ma e faailoa mai ai iina le iai o niisi mau fanau--ma fanau-a-fanau--poo nai isi foi tupulaga a Atamu ma Eva i lea taimi. O le ava la a Kaino (Kenese 4:17) e mata o se afafine na fanau mai ia Atamu ma Eva poo se tama a se tasi o a la fanau.
Taluai ona o Atamu ma Eva o ulua'i tagata ma sa leai niisi matua sa iai i lea taimi i le lalolagi, sa leai niisi e filifili ai ni ta'ito'alua o le la fanau ma o le talitonuga, sa fenofoa'i loa i latou. E le'i faasaina e le Atua ni fenofoa'iga faapea i totonu o aiga i lea taimi, se'i vagana luma mai ina ua faatagataina le lalolagi ma ua leai se toe mafua'aga e faia ai lea tulaga. O le mafua'aga e tutupu ai feusua'iga e le tatau, ona ua iai se faaletonu tupito i le va o tagata matutua e toalua (o le tuagane ma le tuafafine) ma ua o'o ina fananau mai a latou fanau. O nei tulaga e mafua ona o matua o nei fanau o e sa mua'i a'afia i le tulaga lava lea e tasi. Afai e iai ni tagata e o mai mai aiga eseese ma ua fananau -- e iai le avanoa e le maua ai se faaletonu i o laua totoga. Ua iai se faaletonu tele i totoga o le tagata ma ua faateleina ai le "leaga" i le gasologa o seneturi a o faaopoopoina pea le leaga ma ua faateleina, faalauteleina, ma faasolo mai i lalo i lea tupulaga ma lea tupulaga. E le'i afaina totoga o Atamu ma Eva, ma o lea na ola lelei ai le ulua'i tupulaga e sili atu nai lo le soifua maloloina o tupulaga i nei ona po. O fanau a Atamu ma Eva sa le tele--pe afai na iai--ni totoga faaletonu. O lea, sa leai se afaina o le fenofoa'i o e na tupuga mai ia te i laua. E foliga o se amio faaletaupulea pe afai tatou te manatu ia Kaino ma lana ava, o lona ia lava tuafafine. Ae i le amataga, ina ua amata le lalolagi e le Atua i le tamaloa ma le fafine e toatasi, o le tupulaga lona lua e le'i iai se isi tupulaga e filifili mai ai ni ta'itoalua ma o le mafua'aga lena ua fenofoa'i ai i latou.
Toe taga'i i le itulau ua faaliliuina i le gagana Samoa
O ai le ava a Kaino?


text:
O le usiusitai i le tulafono o le ola mama o le a faateleina ai lo tatou fiafia i le olaga nei, ma mafai ai ona tatou agai i luma i le faavavau.
O la’u savali e tali ai se fesili taua o se taunuuga maoae faaleagaga: Aisea e taua tele ai le tulafono o le ola mama? Ou te tatalo o le a faamautu atu e le Agaga Paia le moni a’ia’i o mataupu faavae o le a ou faamamafaina.
O Le Fuafuaga o le Fiafia a le Tama
O le taua e faavavau o le ola mama e na o le lotoifale o le matalalaga lautele o le fuafuaga a lo tatou Tama Faalelagi o le fiafia mo Lana fanau e malamalama ai i ai. “O tagata uma—tane ma tamaitai—na foafoaina i le faatusa o le Atua. O i latou taitoatasi o se atalii po o se afafine faapelepele o ni matua faalelagi, ma … e i ai se natura paia” (“O Le Aiga: O Se Folafolaga i le Lalolagi,” Liahona, Nov. 2010, 129). Sa nonofo alii uma ma tamaitai faatasi ma le Atua o Ana fanau agaga a o lei o mai i le lalolagi o ni tagata ua faitino. O le fuafuaga a le Tama ua mafai ai e Ona atalii ma afafine agaga ona maua ni tino faitino, ia maua le poto masani i le tino, ma ia agaigai ai i luma i le faaeaga.
O Le Taua o se Tino Faitino
O o tatou tino faitino ua mafai ai ona tatou maua se poto masani lautele, loloto, ma le maoae lea e le mafai ona maua i lo tatou i ai i le muai olaga. O le mea lea, o a tatou sootaga ma isi tagata, o lo tatou malosi e iloa ai ma faatino e tusa ai ma le upumoni, ma lo tatou tomai e usitai ai i mataupu faavae ma sauniga o le talalelei a Iesu Keriso e faateleina e ala i o tatou tino faaletino. A o tatou ola ai, tatou te iloaina le agamalu, alofa, agalelei, faanoanoa, le fiafia, tiga e oo lava i luitau o tapulaa faaletino o ni auala e saunia ai i tatou mo le faavavau. I se faaupuga faigofie, e i ai lesona e ao ona tatou aoaoina ma aafiaga e tatau ona tatou maua, e pei ona faamatala mai i tusitusiga paia, “e tusa ma la le tino” (1 Nifae 19:6; Alema 7:12–13).
O Le Mana e Foafoa ai Fanau
Ina ua maea ona foafoaina le lalolagi, sa tuu Atamu i le Faatoaga o Etena. Peitai, o le mea taua, sa fetalai atu le Atua “e le lelei ona mau toatasi o le tagata” (Mose 3:18; tagai foi Kenese 2:18), ma sa avea Eva ma ava ma se fesoasoani ia Atamu. O le tuufaatasiga maoae o mana faaleagaga, faaletino, faalemafaufau, ma faalelagona o tane ma tamaitai, sa manaomia e faatino ai le fuafuaga o le fiafia. “E leai se tane pe a le o i ai le fafine, e leai foi se fafine pe a le o i ai le tane, i le Alii” (1 Korinito 11:11). Ua faamoemoe le tane ma le fafine e aoao mai, faamalosi, faamanuia, ma faaatoatoa e le tasi le isi.
O le auala ua foafoaina ai le ola faaletino na atofa mai le lagi. “O le poloaiga muamua … na tuu atu e le Atua ia Atamu ma Eva e faatatau i lo la’ua gafatia mo le tulaga faamatua o se tane ma se ava” (Liahona, Nov. 2010, 129). O le poloaiga ia fanafanau ma uluuluola ma ia tumu ai le lalolagi, o loo tumau pea e oo mai i le taimi nei. O le mea lea, o le faaipoipoga i le va o le tane ma se tamaitai o le alafua faatagaina lea, e ulufale mai ai agaga o le muai olaga i le olaga nei. O le faafitia atoatoa o feusuaiga a o lei faaipoipo ma le faamaoni a’ia’i i totonu o le faaipoipoga, e puipuia ai le paia a’ia’i o lenei alafua paia.
O le mana o le foafoaina o fanau e matuai taua faaleagaga. O le faaaoga sese o lenei mana e faatoilalo ai faamoemoega o le fuafuaga a le Tama ma lo tatou i ai i le olaga nei. O lo tatou Tama Faalelagi ma Lona Alo o tufuga ia ma ua faamatuu mai ia i tatou taitoatasi se vaega o lo La’ua mana foafoa. O ni taiala patino mo le faaaogaina tatau o lenei tomai e foafoa ai le ola, o ni elemene taua ia i le fuafuaga a le Tama. O o tatou lagona e uiga i ai ma le faaaogaina o lena mana faalelagi, o le a fuafua ai se fuataga tele o lo tatou fiafia i le olaga nei ma lo tatou taunuuga i le faavavau.
Na faamalamalama mai e Elder Dallin H. Oaks:
“O le mana e foafoa ai le ola faaletino o le mana aupito sili lea ona faaeaina na tuuina mai e le Atua i ana fanau. O lona faaaogaaga sa faatonuina mai i le poloaiga muamua, ae sa i ai se isi poloaiga taua sa tuuina mai e faasa ai lona faaaogaina sese. O le faamamafa tatou te tuuina i le tulafono o le ola mama o loo faamatalaina e ala i lo tatou malamalama i le faamoemoega o o tatou mana e foafoa ai fanau i le faataunuuina o le fuafuaga a le Atua. …
“I fafo atu o noataga o le faaipoipoga, o le faaaogaina o le mana foafoa i auala uma lava, o ni faaaogaina sese ia ma agasala inosia o le uiga paia silisili o tane ma fafine” (“The Great Plan of Happiness,” Ensign, Nov. 1993, 74).
O Le Tulaga Faatonuina o le Ola Mama Faalefeusuaiga
O Le Ekalesia a Iesu Keriso o le Au Paia o Aso e Gata Ai e i ai se tulaga faatonuina e tasi, e mausali o le ola mama faalefeusuaiga: o sootaga mafana felata’i e na o le va lava o se alii ma se tamaitai i le sootaga o le faaipoipoga ua faatonu mai i le fuafuaga a le Atua, e tatau ai. O na sootaga ua le na o se naunau e fiailoa, se manaoga ia faamalieina, po o se ituaiga o taaloga po o faafiafiaga e tulimatai ma le manatu faapito. E le o se osigātoilalo pe ua na o se taga e faatino. Ae, ua latou i ai i le olaga faitino o se tasi o faailoaga taua o lo tatou natura paia ma gafatia, ma o se auala o le faamalolosia o noataga faalelagona ma faaleagaga i le va o le tane ma le ava. O i tatou o tagata ua faamanuiaina i le faitalia e filifili ai le mea tonu, ma ua tulaga ese i lo tatou tofi paia o ni fanau a le Atua—ae le o amioga feusuai po o uiga ma tulafono faanei ona po, po o filosofia faalelalolagi.
O Le Tagata Natura
I se isi itu, o le tagata natura o loo faamatalaina e le Tupu o Peniamina o loo ola pea ma o loo i ai i totonu o i tatou taitoatasi (tagai Mosaea 3:19). O le tagata po o le fafine natura e le salamo, e tuinanau ma faatiapolo (tagai Mosaea 16:5; Alema 42:10; Mose 5:13), e faalologo ma soonafai, ma e faamaualuga ma manatu faapito. E pei ona aoao mai Peresitene Spencer W. Kimball, “O le ‘tagata natura’ o le ‘tagata i le lalolagi’ o lē na te faatagaina naunauga masani a manu e faapogisaina ona lagona faaleagaga” (“Ocean Currents and Family Influences,” Ensign, Nov. 1974, 112).
I se tulaga faafeagai, o le “alii [po o se tamaitai] o Keriso” (Helamana 3:29) e faaleagaga ma pulea tuinanau uma (tagai Alema 38:12), e faautauta ma e amio pulea, ma e agalelei ma e le manatu faapito. O alii ma tamaitai o Keriso e taofimau i le upu a le Atua, e faafitia i latou lava ma amoina Lona satauro (tagai Mataio 16:24; Mareko 8:34; Luka 9:23; MF&F 56:2), ma fetaomi atu i luma i se ala sa’o ma le vaapiapi o le faamaoni, usiusitai, ma le tuuto atu i le Faaola ma Lana talalelei.
Ona o i tatou o atalii ma afafine o le Atua, ua tatou maua ai gafatia paia mai ia te Ia. Ae o loo tatou nonofo i le taimi nei i se lalolagi pau. O elemene tonu lava sa foafoaina mai ai o tatou tino, o lo latou natura lava o le pau ma e aafia lava i le agasala, o mea piopio, ma le oti. O le mea la lea, o le Pau o Atamu ma ona taunuuga faaleagaga ma faaletino ua aafia tuusao ai lava i tatou e ala i o tatou tino faitino. Ae ui i lea o i tatou o ni tagata e itulua, aua o o tatou agaga o se vaega e faavavau o i tatou ua faaofuina i se tino faitino lea e aafia i le Pau. E pei ona faamamafa atu e Iesu i le Aposetolo o Peteru, “Ua manao i ai le loto, a o le tino ua vaivai” (Mataio 26:41).
O le uiga moni lava la o le suega i le olaga nei, e mafai ona aoteleina i le fesili lea: Pe o le a ou tali atu ea i faamoemoega o le tagata natura, pe o le a ou gauai atu i uunaiga a le Agaga Paia ma tuu ese le tagata natura ae avea ma tagata paia e ala i le Togiola a Keriso le Alii (tagai Mosaea 3:19)? O le suega lena. O naunauga uma, manaoga, faamoemoega, ma moomooga o le tagata natura, e mafai ona faatoilalo e le, ma ala i le Togiola a Iesu Keriso. Ua tatou i ai iinei i le lalolagi e atiina ae uiga auaumama faale-atua ma ia pulea lelei tuinanau uma o le tino.
O Le Faamoemoega o le Fili
O le fuafuaga a le Tama ua mamanu ina ia tuuina mai ai le taitaiga mo Ana fanau, e fesoasoani ai ia i latou ia fiafia, ma toe auamaia saogalemu i latou ia te Ia ma ni tino faaeaina. E finagalo le Tama Faalelagi ia i tatou ia faatasia i le malamalama ma ia faatumuina i le faamoemoe. O le eseesega, e galue Lusifelo e faafenumiai atalii ma afafine o le Atua ma ia lē fiafia ma faalavelaveina lo latou agaigai i luma e faavavau. O le faamoemoega autu lava o le tamā o pepelo, ia tatou “faanoanoa uma e pei o ia lava” (2 Nifae 2:27). E manao Lusifelo ia tuua moni na o i tatou i le pogisa e aunoa ma se faamoemoe.
E galue pea lava pea Satani e mimilo ia elemene aupito taua o le fuafuaga a le Tama. E leai sona tino, ma ua muta lona alualu i luma e faavavau. E pei lava ona taofia e se punivai le vai e tafe i se vaitafe, ua faapena foi ona punitia le alualu i luma e faavavau o le fili aua e leai sona tino faitino. Ona o lona fouvale, ua faafitia ai e Lusifelo mo ia lava o faamanuiaga uma i le tino ma aafiaga e mafai ona maua e ala i se tino o aano ma ivi. E le mafai ona ia aoaoina ia lesona ia e na o se agaga ua i ai se tino e mafai ona aoaoina. E inoino o ia i le moni a’ia’i o se toetu patino atoatoa o tagata uma. O se tasi o faauigaga malosi faatusi-paia o le upu faamalaiaina o loo faapupula mai i lona le mafaia lea ona atiae ma avea e faapei o lo tatou Tama Faalelagi.
Talu ai o se tino faaletino e matua totonugalemu i le fuafuaga o le fiafia a le Tama ma lo tatou atina’ega faaleagaga, ua saili ai Lusifelo e faalavelaveina lo tatou alualu i luma e ala lea i le faaosoosoina o i tatou e faaaoga ma le faaletatau o tatou tino. O se tasi o faafeagai o le faavavau o le fili, o lē ua matuai faanoanoa lava ona e leai sona tino faitino, na te faaosoosoina i tatou ia tatou faanoanoa faatasi ma ia e ala i le faaaoga sese o o tatou tino. O le meafaigaluega tonu lava na te le o maua, o lea ua avea ai ma uluai tulimataiga o ana taumafaiga e maileia ai i tatou ia faataumaoia faaleagaga.
O le solia o le tulafono o le ola mama o se agasala inosia ma o se faaaogaina sese lea o o tatou tino faaletino. Ia i latou ua iloa ma malamalama i le ata o le faaolataga, o le faaleagaina o le tino o se aga o le fouvale (tagai Mosaea 2:36–37; MF&F 64:34–35) ma se faafitia o lo tatou faasinomaga moni oni atalii ma afafine o le Atua. A tatou vaavaai i talaatu o le olaga nei i le faavavau, e faigofie ona tatou iloatino ai le mafutaga taufaasese o loo fautuaina mai e le fili, e na o sina taimi ma e gaogao.
O Faamanuiaga o le Ola Mama
Na fautuaina e Alema lona atalii o Sepulona ina ia “pulea [ona] tuinanau uma, ina ia faatumuina [o ia] i le alofa” (Alema 38:12). E maoae lava, o le aoaiina o le tagata natura i totonu o i tatou taitoatasi, e mafai ai ona maua se alofa e sili atu ona anoa, loloto, ma tumau o le Atua ma Ana fanau. E faateleina le alofa e ala pe a tatou puipuia i tatou lava i le amiotonu, ma e faaitiitia pe a tatou faamatuu atu i faaosoosoga.
Na tautino mai e Peresitene Marion G. Romney:
“Ou te le iloa po o a faamanuiaga e sili atu ona manaomia malosi nai lo faamanuiaga ua folafola mai i e mama a’ia’i ma amioatua. Na fetalai Iesu e uiga i taui patino mo amioatua eseese ae sa ia taofia le mea aupito silisili, o lea la e foliga mai ia te au, mo ē loto mama, ‘aua latou te’ na ia fetalai ai ‘iloa atu le Atua’ (Mata. 5:8). E le gata la ina latou vaai atu i le Alii, ae o le a latou lagona foi le toafimale i lona afioaga.
“O le folafolaga … lenei a le Faaola: ‘Ia tuu le amiomama e teuteuina ai ou mafaufauga e le aunoa; ona solo malosi ai lea o lou lototele i luma o le Atua’ (MF&F 121:45)” (“Trust in the Lord,” Ensign, Me 1979, 42).
Ua folafola mai foi ia i tatou e faapea, a tatou tulimataia le ala o le amioatua, “o le a avea le Agaga Paia ma [a tatou] soa e le aunoa” (MF&F 121:46). O le mea lea, o le ola ai i le tulafono o le ola mama e valaaulia ai nisi o faamanuiaga silisili e mafai ona maua e alii ma tamaitai i le olaga nei—le mautinoa talafeagai faaleagaga i le i ai i le aiga, uo, paaga i le Ekalesia, ma, o le mea silisili, o le Faaola. O lo tatou lava naunautaiga faalenatura ia avea ai ma itutino moni, e faataunuuina lea i le amiotonu a o tatou savavali i le malamalama ma le faamoemoe.
O Le Mataupu Faavae o le Salamo
O nisi o outou e mauaina lenei savali, e manaomia ona salamo mai agasala feusuai po o isi foi. E tele taimi e faasino atu i le Faaola o le Fomai Sili, ma o lenei faalagiga e taua i se tulaga faa-faatusa ma e sa’olele foi. Ua tatou oo uma lava i le tiga o se lavea po o se manu’a faaletino. A oo ina tatou tiga, e masani lava ona tatou sailia se toomaga ma e faafetai foi mo vailaau ma togafitiga ia e fesoasoani ai e faaitiitia ai lo tatou mafatia. Mafaufau i le agasala o se manu’a faaleagaga e afua ai lagona tausalaina, e pei ona faamatalaina e Alema i lona atalii o Korianetona, o le “faanoanoa o le mafaufau” (Alema 42:18). O le aafiaga o le tausalaina i o tatou agaga e faapei foi o le aafiaga o le tiga i o tatou tino—o se lapataiga i se tulaga matautia ma o se puipuiga mai le faataumaoia. Mai le Togiola a le Faaola e maua mai ai le suauu faamafanafana e mafai ona faamaloloina ai o tatou manu’a faaleagaga ma aveesea ai le tausalaina. Peitai, o lenei suauu e na o mataupu faavae lava o le faatuatua i le Alii o Iesu Keriso e mafai ai ona faaaoga, salamo, ma le usiusitai faifai pea. O taunuuga o le salamo ma le loto faamaoni o le filemu o le mafaufau, mafanafana, ma le faamalologa ma le faafouga faaleagaga.
O lou epikopo po o le peresitene o le paranesi o le fomai fesoasoani faaleagaga lea ua faatagaina e fesoasoani ia e salamo ma faamaloloina. Peitai, faamolemole ia manatua o le lautele ma le loloto o lou salamo e tatau ona ogatusa ma le natura ma le matuia o au agasala—aemaise o le Au Paia o Aso e Gata Ai o ē ua osia feagaiga paia. O manu’a faaleagaga matuia, e manaomia ai togafitiga faifai pea ma le taimi e matuai faamalolo atoatoa ai.
O Se Folafolaga ma se Molimau
O le aoaoga faavae sa ou faamatalaina atu o le a foliga mai ua autausagā ma ua le toe aoga i le tele o tagata i se lalolagi ua faateleina le faatauemu i le paia o le mana foafoa ma ua faaitiitia le taua o le ola o le tagata. Peitai, o le upumoni a le Alii e le suia e tifiga, lauiloa, po o le palotaina o manatu o tagata lautele. Ou te folafola atu o le usiusitai i le tulafono o le ola mama o le a faateleina ai lo tatou fiafia i le olaga nei, ma mafai ai ona tatou agai i luma i le faavavau. O le ola mama ma le amioatua i le taimi nei, ma sa i ai lava, ma o le a avea pea lava ma mea e “silisili ona pele ma taua i lo mea uma” (Moronae 9:9). Ou te molimau atu ai i le suafa paia o le Alii o Iesu Keriso, amene.


text:
MANUMALO TAMA O LE MUA’AU I LE TA’ALOGA MUAMUA MA LE MOSI’ULA
Na vili le tupe, pa’u mai ma pito i luga le itu na piki e Tama o le Mua’au, i le latou ta’aloga muamua ma le Mosi’ula i le Aso To’ona’i na se’i mavae atu. Na ta ta muamua ai lea o Tama o le Mua’au, ae alo le Mosi’ula e te’a ma talitua’a.
I le feiloaiga lea, na fa'atoa pe ae le'i tau ai le ali'i o Ruvino i se te'a a se isi tagata i le tausaga atoa lenei, ae na pe ifo e leai sana 'ai na maua.
O lenei ali'i o Ruvino, o ia o se tagata ua alu alu i luma lona tomai i le mea tau ta i le tausaga atoa lenei i lenei liki, e pe ifo Ruvino ua ova ma le 40 'ai ua mauaina i se ta'aloga e tasi.
Ma o le mea lea na maitauina e le 'au maimoa, fa'apea ua pe le tama ta o lenei tausaga, ona uma ai lea o isi tama ta i le 'au lea a le Tama o le Mua'au.
O le to'a tele lava o Tama o le Mua'au, sa tu'u lava le latou fa'amoemoega pe ave uma ia Luvino e faia mai 'ai i se ta'aloga, a o latou ia, o le talitua-a ma le te'a o se tama o Logi, ma Ulala ma Uale.
Ua ta maitauina le fa'amoemoe lea o lenei 'au, a'o le aso To'anai lea, na vaai atu loa ua pe le tama o Luvino, fa'ato'a vaai atu atu lea ua tino-u mai le isi 'au vaega lea na gasolosolo mai i luga o le malae.
Manaia tele le tuamafaiga a le Mosi'ula, manaia mai te'a i le taimi lea na maua ai pe e 2 ae fa'ato'a 6 'ai, toe maua mai ma isi pe na e 2 fo'i, ae fa'ato'a 23 'ai a le Tama o le Mua'au.
Ua uma lava fa'ate'a na amataina le te'a a le 'au o le Mosi'ula i tau tapeina o le isi tamua o Sakai 14 'ai, ina ua pe le isi tamua. E pe ifo ae tu atu le tama lea o Faaliga ina ua maua le pe lona tolu, na maua ana 'ai e 9.
Toe alu ma Ulala i le lona 6 o tama ta, o le mea lava i tasi, ua alu 'ai ia ae tumau pe i le 5.
E lima pe ae ua maua le 45 o 'ai, e pe mai ia Joe ma ona 'ai e 17, ma Ulala ua maua ua 73 'ai o le Tama o le Mua'sau i le 7 o pe.
Na manaia le taofiofiga mai e le Mosi'ula o pe ma 'ai, ma gata lava Joe tagata ta na lelei lona ta i le sefulu na ta ta muamua, ae na o'o mai loa ia Logi lea na 8 'ai, na toe alu fo'i 'ai a Tama o le Mua'au.
Ia ma le tama o le Uale lea na maua 'ai 11, lea na ta mai i le 12 o pe, ua sui atu lea fesuia'i ai fa'ate'a, i aloalo mamao i o te'a ma o le mea lena maua ai, ua alu se taimi o fa'atali se pe po'o se 'ai.
Na ta ta lava le 'au o Faleniu po'o Tama o le Mua'sau na o'o lelei i le 104 o latou 'ai ae uma lelei atu le 'au ta ta e sefulu ma le iva,
O le mea na mautinoa lava le fefefe o fa'ate'a o le 'au o le Mosi'ula i le tutu atu o tama tuai o lea ta'aloga o le kirikiti. O le mea e laki ai, o le le faitauina o 'ia na e maua i te'a e pau i lalo, (wide bowles), ana faitau o le mea moni lava e ova i le 25 isi 'ai e maua i te'a na e pauu i lalo a le Mosi'ula.
A'o le aso fo'i lea, ua sao le mimilo o le faate'a lea o Ulala i lena aso, na o le taimi lua mai lava o Logi, ae tu'u uma ia Ulala e faia mai afu o le Mosi'ula. E fitu (7) lelei 'olo o Ulala ia ma le 'ano'ano o se'e, ae o Logi e tolu ana 'olo na maua i lena aso.
Mea e lelei o ituaiga 'au lenei, e tofu le aso ma le tagata e iloaga mai lona ta i se ta'aloga, ae o le tele lava o taimi i fa'ate'a, ia o Logi lava lea na 'olo silia i ta'aloga uma i le ta'iono (6) i se ta'aloga.
Na o le lua lava fa'ate'a na fa'aaoga mai i le aso To'anai, na o Ulala ma Logi ma o se taimi na fa'aaoga mai le suite'a lea o Tupu, lea e tasi lava lana te'a, pe le tama lea na ta mai i le Mosi'ula.
O le taimi la na tuli 'ai ai le 'au o le Mosi'ula, na manaia lava le tamua a le Afioga i le Patele, ia Asalemo e 8 ona 'ai ae pe i le se'e, o Loia e 5 ae 'ai ae pe i le 'olo, soso'o mai ma Faresa na o le 4 ana 'ai ae pe fo'i i le te'a a Ulala.
O le taimi lea i le te'a a Ulala, fa'apea lava le 'au maimoa ia e le 'aai nei o le pito-malae (curve) o le agavale o le fa'ate'a lea o Tama o le Mua'au.
Fa'ato'a maua mai lava nisi 'ai a le Mosi'ula, ina ua uma le pe lona sefulu ma le lima, ia Sililo lea na maua ana 'ai e 5, ia fa'ato'a toe maua lava nisi 'ai i le tama o Talofa lea na maua mai ana 'ai e 4 lea la na maua ai o latou 'ai e 57 ma pe e sefulu ma le iva.
Lea la ua muamua tau le malo a le Tama o le Mua'au ae leai se malo a tama o le Mosi'ula,
Tama o le Mua'au 1 - 0, Mosi'ula 0 - 1.


text:
Fa’aalia agaga faafetai Soliai ina i’u manuia palotaga
O le te’a o le itula e 2:00 i le vaveao ananafi na tuu aloaia mai ai se saunoaga a le Komesina o le Ofisa o Palotaga a le atunuu, le afioga i le Maopu ia Soliai Tuipine Fuimaono, e faafetai aloaia ai le atunuu e tusa ai o le sailiga tofi sa alo atu i ai mo lenei tausaga, ina ua maea le tolaulauina o faaiuga o le palota.
Na tomua le saunoaga a Soliai i lona faalauiloaina o le aso e faia ai le “Run Off” mo le tofi Kovana ma le Lutena Kovana, ia Novema 20, 2012, i le va o le paga a Lolo Matalasi Moliga/Lemalu Peleti Mauga, ma le paga a Faoa Aitofele Sunia/Taufetee John Faumuina.
O le faitauga aloaia o palota o le a faato’a maua mai i le fitu aso talu ona mae’a le palotaga, pe afai e leai se sui tauva e fa’atui’ese. (Taga’i i le tatou nusipepa i le aso ananafi mo aofaiga le aloaia o le palota.
“E faafetai atu i le aufai tatalo a le atunuu sa faanono manu i le tele o aso, ona o le faamoemoe e pei ona alo atu i ai Tutuila ma Manu’a, lea ua i’u ma le manuia lo tatou faiva i lenei aso (aso Lua na te’a nei) e aunoa ma se tala faanoanoa,” o le saunoaga lea a Soliai.
Saunoa Soliai, e ui i le vevesi sa i ai le atunuu i le masina na te’a nei ina ua tu lalata mai i le aso tuupoina mo le faamoemoe, peitai na aumaia e le Atua le laolao e faatino ai le sailiga tofi a Amerika Samoa.
Na momoli lana faafetai i le afioga i le Komesina o le Matagaluega o le Puipuiga o le Saogalemu Lautele, i le tautua sa ofoina atu e ala lea i le puipuiga o le aufai palota tainane ai le naunau ina ia saogalemu le aso o le palota a le atunuu.
Na faafetaia foi e Soliai ia sui tauva uma sa tausinio i le palota o lenei tausaga, ona o le tulaga mataina sa i ai le faatinoina o le palota i komiti taitasi aemaise ai o nuu ma afioaga o le atunuu.
“Faafetai faapitoa atu foi ia i latou uma sa galulue i fale palota taitasi mo le faatinoina o lenei galuega taua, ua silasila le Atua i la outou tautua i lenei aso, faafetai ma faamalo atu i le galuega fita sa outou feagai ai.”
Na faaiu le saunoaga a le komesina o palota i lona faafetaia lea o le tapuaiga a taitai o le malo o Samoa e tusa ai o le tapuaiga, ao alo faia Amerika Samoa i lana sailiga tofi, ma faaiu ai loa lana saunoaga i lona faamanuia lea i sui uma ua faamanuiaina mo le palota o lenei tausaga.


text:
Fia fa’atupe sau Poloketi mo Fanau i le Tu’uaga?
O lo ua i ai le meaalofa sili ua saunia e le Matagaluega o Alamanuia Lautele a le tatou Malo, i lana Polokalama o le Matua Faitama o Tautua mo Fanau ua fa’aigoaina o le “I CARE” ua mafai ona tu’uina atu ai se fesoasoani tupe e faatino fa’atasi ai e i latou ma so’o se fa’alapotopotoga lava ua mae’a lesitalaina, ma ua ai fo’i lana “EIN” Number ma ua mae’a taua’aoina i ai e le Malo o Amerika Samoa le latou tusi pasi e le totogia ai se latou Lafoga fa’aletausaga.
O le isi lea mea e tatau ona agava’a ai lau fa’alapotopotoga, o le aofa’i o le fanau e i le va o le 7-13 tausaga e mafai ona e fa’apotopotoina mo lau poloketi i lenei tu’uaga o a’oga.
Ua fa’atulaga le foa’i tupe lea mai le Polokalama a le “I CARE” i le aofa’i o le fanau lea e mafai ona e tautuaina i aso atofa o le poloketi fa’apitoa e tatau ona atoa lelei le 30 aso, ae le tatau ona itiiti atu i le 3 aso o le vaiaso e tasi, ae ta’i 4 itula le umi o le vasega e tasi.
Ua fa’ailoa mai o le Fa’apotopotoga e mauaina le 150 tamaiti e fa’atasia i lana Poloketi mo le 30 aso o le tu’uaga lenei, ua atofaina ia te i latou le $7,500. E lua avanoa mo lea ituaiga o talosaga o lo’o ua i ai mo so’o se fa’alapotopotoga o mo’omia se fa’atupega.
O avanoa e lua mo le 125 tamaiti e auai i le poloketi mo le 30 aso o lenei tu’uaga ua fa’atulaga le tinoitupe e $7,000. O avanoa fo’i e lua e mafai ona talosaga mai ai ni fa’alapotopotoga e maua le 100 tamaiti mo le 30 aso e faia ai latou aoaoga fa’apitoa i lenei tu’uaga ua atofaina i ai le $6,500.
E lua fo’i avanoa mo ni talosaga a ni fa’alapotopotoga o maua le 75 tamaiti mo le latou poloketi i le 30 aso o le tu’uaga ma e maua le $6,000.
Ma tinoitupe e lua ta’i $5,500 mo ni fa’alapotopotoga e mafai ona latou tautuaina le ta’i 50 o tamaiti mo le 30 aso o lenei vaitu’uaga. O le aofa’i o nei avanoa e talosaga ai e 10, ma o se mea sili lea ona lelei mo so’o se fa’alapotopotoga o lo’o taumafai e tautuaina le fanau iti i vaitaimi o le tu’uaga nei tinoitupe ua atofaina mai e le “I Care”.
E tusa ai ma lisi o agava’a mo ituaiga o fanauiti e mafai ona aofia i lau poloketi fa’apitoa, ua mana’omia oe le fa’alapotopotoga ona fa’amaumau mai igoa o le fanau, latou tausaga ma aso fanau, fa’apea fo’i ma latou numera saogalemu, ma nu’u o lo’o alaala ai le fanau iti ua aofia i lau poloketi 2012.
O lo ua mana’omia lava ona aumaia e lau poloketi le fanau mai aiga o lo’o vaivai le tamaoaiga, ma e alagatatau ai ona e fa’amauina mai fo’i le aofa’i o le tupe maua a aiga o le fanau i le tausaga. E mafai ona maua lea tulaga, i se ulusiaki a le sui faigaluega o aiga ta’itasi o le fanauiti o auai i lau polokalama.
E le gata la ina aumaia le tinoitupe mai le “I Care” e fa’atautaia ai lau polokalama, ae ua ofoina mai fo’i mea’ai mama, vaiinu suamalie e alagatatau ma mea’ai paleni e i latou mo lau poloketi i aso e fa’atautaia ai.
Ua fa’amauina, o lenei polokalama o le lona tolu ai lea o tausaga o latou fa’atautaia, ma ua iloga le matagofie fo’i o poloketi fa’atautaia na latou pa’aga i tausaga ua tuana’i e lua. O lo’o ua fautuaina mai, ia taumafai so’o se fa’alapotopotoga lava e talia a latou talosaga mo nei tinoitupe e fa’atautaia ai, ina ia latou fiafia e fa’aulufale mai tamaiti o aiga o e o lo’o tautua i le militeri, aua o lo’o mo’omia e nei fanau le auaunaga lenei e mafuta i ai i latou a’o tatalia le toe taliu mai o latou tama po’o tina o lo’o tautua i le tafa o taua.
Ua fa’ailoa mai e i ai polokalama matagofie e mafai ona fa’atautaia i nei poloketi fa’atupe e le “I Care” ma e fa’afiafia ai lava le fanau iti e feso’ota’i ma isi a latou uo fou, po’o e fo’i ua loa o latou mafuta ma fa’amasani.
Ua fa’amamafa mai lava e le “I Care” o lau gaoioiga ma le fa’atinoina o lau Poloketi Fa’apitoa Tu’uaga o Aoga 2012, e le tatau ona fa’amoemoe tasi i le tinoitupe lea e taua’aoina mo lona fa’atupega, ae tatau fo’i ona e sauni oe le fa’alapotopotoga mo sau vaega fai i le galuea’ina ia manuia lau taumafaiga i lenei tausaga.
O lou lelei fo’i i lenei tausaga, e mafai ona toe fa’amanuiaina fo’i sau talosaga i nisi tausaga o lumana’i, ina ia so’o ai le fau ma le fau i lenei lava polokalama “I Care.”
Manatua o lau talosaga e ao ina faia a’o le taina le 12:00 i le aoauli o le aso Faraile nei Iuni 8, 2012, aua le fa’atali, ae saili sau fesoasoani mo lou fa’amoemoe.